Wasigadde kawugiro awatikkirirwa Kabaka – ababaka\nHome Topic Wasigadde kawugiro awatikkirirwa Kabaka\nWasigadde kawugiro awatikkirirwa Kabaka\nHome › Forums › Ababaka Discussions for Unity and Peace › Okwekutula N ebyettaka / Land and secession › Wasigadde kawugiro awatikkirirwa Kabaka\nTagged: Buy Nitrostat Without Prescription Ellalcorn\nJune 5, 2012 at 4:02 pm #17780\n]Bya Angel Lubowa\nMMENGO n’abavunaanyizibwa ku by’obuwangwa n’ennono mu Buganda beeraliikirivu olw’engeri ettaka ly’ebifo by’ennono mu Buganda gye lisaanawo ng’abakikola bayita mu kulyesenzaako so nga mu bitundu ebirala abagagga balisibirako ddala envumbo.\nKino we kinokoleddwaayo, nga wiiki ewedde ensonga z’ettaka lya Mujaguzo e Kabowa zituuse wa RCC w’e Lubaga, Zaina Muwonge eyayimirizza omugagga Moses Mayengo okugenda mu maaso n’okusengulako abantu\nng’agamba ettaka yaligula.\nEkifo kino we bakolerako Kabaka emikolo n’okukuumirwa eng’oma z’Obwakabaka. Ekifo ekirala ekitunuuliddwa ng’ekisaanyizibwawo ye Naggalabi –Buddo.\nEno ettaka litandise okulyebulwamu obupoloti ne litundibwa mu ngeri etategeerekeka. Abamanyi Naggalabi bagamba nti bwe wataabeerewo kikolebwa mu bwangu akasozi konna okukolerwa emikolo gy’okutuuza Omulangira alya Nnamulondo katuuse okumaamirwako konna abasenze ekiyinza okuleka ng’ekifo kino kisaanyewo.\n“Tutidde olw’engeri abantu gye bagulaagulamu poloti n’ebibanja mu kifo kino kubanga kyongera okufunzibwa era gye bujja Naggalabi yenna ajja kubeera amaamiddwa abasenze,” bwatyo omu ku bataka Henry Kavuma atuula okumpi n’olusozi bwe yategeezezza.\nKyokka ssentebe wa LC1, Eddy Ssegane yategeezezza nti wadde abantu bongedde okusenga ku Naggalabi abadde tannalabawo mbeera etiisa kubanga abasinga baana nzaalwa ab’oku Naggalabi ng’ebibanja oba poloti bibaweebwa bakadde baabwe.\n“Abasinga kuno baana abazimbye ku bibanja bya ba kitaabwe kubanga nabo babaddeko n’ebibanja yadde nga bakimanyi nti ettaka lya Buganda era bano toyinza kubagaana kukola byabwe,” bwatyo Ssegane bwe yategeezezza.\nOmutaka John Baptist Ssemanobe asumikira abalangira abagenda okulya Nnamulondo era omu ku batunuuliddwa ku kukuuma ettaka ly’e Naggalabi yagambye nti alowooza nti abantu bonna abafunye poloti oba ebibanja ku Naggalabi, Mmengo eteekwa okuba ng’ebamanyi.\nYagasseeko nti wabula amaze ebbanga nga talambula lusozi lwonna olw’obukosefukosefu bw’alina. Omutaka omulala Paul Sserwanja yategeezezza nti ekikyayambye lwakuba ebifo byennyini eby’ensonga naddala Nakibuuka, Buganda, Mboneredde n’ebirala bikyalina embuga zaabyo nti naye bwe wabateeberewo kikolebwa mu bwangu nabyo bikyayinza okusengebwako abantu abatafaayo ku makulu gaabyo.\nWaliwo abatuuze abategeezezza nti ekyabantu okusenga ku Naggalabi tebakitutte bubi kubanga ne Kabaka awulirwa ng’awa abantu amagezi okudda mu byalo by’ewaabwe bakulaakulanyeyo nti mu mutima guno\nn’abazaalwa ku Naggalabi bakomyewo okumusenga akule.\nKyokka avunaanyizibwa ku ttaka ly’ebifo eby’obuwangwa n’ennono e Mmengo, Hajji Mohamed Ssekimpi yalabudde nti tewali muntu akkirizibwa kumala gatunda kibanja, poloti oba okusenga ku ttaka ery’engeri eno.\nYagambye nti aludde ng’awulira ebyogerwa ku ttaka lya Naggalabi ng’era alina entegeka okukwatagana n’abakulu e Mmengo bagende balambule Naggalabi n’okulaba engeri gy’alimu kiseera kino.\nYagaseeko nti bwekinaabeera kyetaagisizza agenda kukwatagana n’ab’e Mmengo ebifo bino ebyobuwangwa n’ennono naddala e Naggalabi bizimbibweko bbuggwe okubitangalira abasenze abayinza okuzimba n’okutunda embuga zaabyo.\nEbifo ebirala ettaka lyabyo okusengeddwa n’okubaako enkaayana kuliko n’ery’amasiro ga Kanyage e Kanyange okuzimbiddwa ne kalina kyokka ng’eno gye buvuddeko akulira ekitongole ky’ebyettaka e Mmengo, ekya Buganda Land Board, Kyewalabye Male yategeeza nti ensonga ezo zo baali bazirondoola.\nKigambibwa bannakigwanyizi be beenyigira mu kutunda ettaka lino n’erimu okulisibako envumbo.:evil: 👿 bukedde


Bukedde Online - Trump alemeddeko ku by'akalulu ka ssaayansi\nPaapa Joseph Aloisius Ratzinger Benedict X...\nEBY’AKALULU ka ssaayansi byongedde Donald Trump n’ategeeza nga bw’ali omusajja omukulu atayinza kukkiriza kuleka kalulu kajjudde bubbi kugenda mu maaso.\nAkalulu Trump k'agamba nti bajja kumubbiramu ke ka ssaayasansi kiyite ‘Scientifi c' ng'Abamerika bagamba nti mu mbeera eya sennyiga omukambwe, akalulu ak'ekika kino ke kasoboka okutegekebwa.\nKyokka ab'ekibiina kya Democrats b'avuganya abaasimbawo Joe Biden bamuzzeemu mu bukambwe nti akomye okuzannyira ku demokulaase waabwe ng'ayogera ebitasoboka n'okuswaza eggwanga lyabwe. Bamulagidde nti oba akalulu akatidde akaveemu aba Republicans baakiikiridde bafune omuntu omulala.\nPulezidenti wa Amerika taba na buyinza bwa nkomeredde okwongezaayo akalulu era enkiiko olwa Senate ne House of Representatives zonna awamu ezikola Palamenti eyitibwa Congress y'erina obuyinza obwo. Wabula Palamenti eno yakkaanya obutakubaganya birowoozo ku kiteeso kya Trump kubanga kityoboola ssemateeka waabwe amaze emyaka 233.\nTrump yagambye nti okwongezaayo akalulu akyagala asobole okutaasa Amerika okuswala kubanga okusinziira nga bw'alaba ensonga, ekitongole ekitambuza amabaluwa ekya United States Post Offi ce si kyetegefu era tekirina busobozi kutambuza bululu bubalibwe mu budde.\nAbamerika baamugambye nti eby'okuswala nga ye omuntu ng'akubiddwa akalulu kikosa omu kyokka ng'abamerika bonna abawera 331,002,651 bajja kuswala nga bakyusizza ssemateeka olw'omuntu omu. Okusinziira ku kunoonyereza kw'ekitongole kya United Nations Data okwafulumiziddwa nga August 2, 2020 abo be bantu abali mu Amerika.\nTrump yawadde eky'okulabirako nti mu ssaza limu ery'e New York, awaali okukuba akalulu mu kamyufu nga June 23, n'okutuusa olwaleero bakyabala bululu obwatambuzibwa ekitongole kye baagala kitambuze obululu bwa bonna mu November.\nEbyobufuzi bya Amerika byawukana ku by'amawanga amalala kubanga bo amateeka gabakkiriza nti omuntu ataasobole kubeerawo ku lunaku olw'okulonda okugenda ku kifo we balondera, abeera waddembe okukuba akalulu ke ng'ekyabulayo ennaku n'akateeka mu kasanduuko ka posta ne bakatambuza okukatwala okukabala.\nKino kye bayita ‘mail-in voting' era enteekateeka eno,Trump gy'awakanya ng'agamba nti ekitongole ekirina okukola omulimu guno tekyetegese kimala ekiyinza okuviirako okuvuluga obululu bungi ne babba obululu bwe.\nOkusoomoozebwa Trump kw'asanze nti buli lw'agenda mu maaso ng'awakanya enteekateeka eno, ate Bagavana abakulembera amasaza n'enkiiko zaabwe nga bagenda mu maaso nga bayisa ebiteeso ebigiwagira nga bwe kyabadde e Nevada.\nPulezidenti yacwanye n'agamba nti tagenda kukkiriza bamulwanyisa mu byobufuzi okwerimbika mu Corona okubba obululu bwe.\n"Tetubeerangako na nteekateeka eno ng'ewagirwa abanoonya ebyabwe nga bwekiri kati, nkitegedde waliwo ekkobaane" Trump bwe yayombye.\nBannakibiina kya Democrats e New York Carolyn Maloney ne Suraj Patel be bali mu kuttunka kyokka kati kitutte omwezi mulamba n'ekitundu nga tebafunanga byava mu kalulu kano.\nTrump yagambye nti kati tewali amanyi kiki ddala ekikolebwa ku bululu buno, era ateebereza nti mululu okubbira okutabeerangawo.\nYakukkulumidde abakulira amasaza agaasazeewo okukozesa enkola eno eyokuweereza obululu ng'ekyabulayo ennaku ng'e Nevada nti beerimbise mu Corona babbe obululu bwe. Yagambye nti akalulu ke bali mu kubala e New York basaana bakaddemu.\nAbakulembeze abamu mu masaza ag'enjawulo batuusizza okwemulugunya kwe kumu eri abakulira ekitongole ekitambuza amabaluwa kyokka abakozi nga babaanukula nti okutambuza emirimu akasoobo kivudde ku bukulembeze bw'ekitongole obupya Trump bwe yateekawo n'awa abantu emirimu gye batalinaako bumanyirivu.\nTrump yagambye nti omulimu nga guno gwadibadde gusobola okukolebwa ekitongole ekitambuza amabaluwa naye waliwo amakampuni amanene agaagyekomya nga kati babeera mu kutambuza bitereke ebinene ne beefuga emirimu mu kifo ky'okugiwa ku makampuni amalala nga post offi ce, FedEx, ne UPS. Aba Republican mu masaza ag'enjawulo nga California baddukidde mu kkooti okuyimiriza enteekateeka y'okulonda eno kyokka amasaza musanvu go gaamaze dda okugiyisa wakati mu kuwakanyizibwa kwa pulezidenti.\nSenate ne House of Representatives


Amagezi Golina Okusala Okubeera Ng’Okukula Bulungi – ababaka\nHome Topic Amagezi Golina Okusala Okubeera Ng’Okukula Bulungi\nAmagezi Golina Okusala Okubeera Ng’Okukula Bulungi\nHome › Forums › Culture, Edutainment and Pure Fun › Wenyirize / Beauty › Amagezi Golina Okusala Okubeera Ng’Okukula Bulungi\nTagged: Propecia Billig Ellalcorn\nJune 16, 2010 at 9:17 am #18517\nBannaffe abeeru abakazi nabasajja abasinga bakifubako nnyo okukola kyonna kyebasobola okulaba nga balwaawo okukaddiwa. Bbo oluusi bamanyi nokwelimba nti bayinza okubaako kyebakola “To stay forever young”!!. Naye nga ani ayinza okukyagala ekyo? Omuganda yakyogera obulungi bwakiyita okukula bulungi, kubanga okukula kulungi, kuleeta amagezi nebirala ebilungi bingi ebijja nokuwangaala, naye okukaddiwa oluusi kuleeta mu obuzibu.\nAbeeru batandikira ku myaaka 18- 20 okulwanyisa obukadde.Kale bwobeera osukka emyaaka egyo, kyokka nga tolina bukodyo bwakwongerayo bukadde, tandika okubufuna. Ate mmwe abalina obukodyo, muyambeeko wano ku bakiise.\nNze kyemmanyiyo ekiyamba kwekubeera nabantu boyagala era abakunyumira okubeera nabo atenga nabo bakwagala era nga bakunyumirwa. Okwewulira obulungi munda kufuluma nekwelaga nebweeru.\nJuly 3, 2010 at 11:50 am #26681\nJuly 6, 2010 at 8:25 am #26691\nTambulanga nnyo, nywa nyo amazzi, wesanyuse nga mu, gobelera ebigenda mu maaso munsi. Era nga ne Kigongo bwagambye, wewale abakussa mu bukubagano, obeere nabantu bokiriziganya nabo. Lya nnyo nebibala abyakava ku miti, ate tolya nnyo migoyo gya beeru egijjude mu supermarkets.


Bukedde Online - Atendeka Arsenal ali ku puleesa\nAtendeka Arsenal ali ku puleesa\nNCS ekakasizza Dr. Ogwel ku bwassabawandiisi-...\nBuganda yeesasuzza Ankole mu mpaka za FUFA...\nAbakungu ba Arsenal baagala beggyeko bassita abamu bafune ku nsimbi\nOMUTENDESI wa Arsenal, Unai Emery ali ku puleesa, y’okutunda abamu ku bassita baayo, ttiimu ereme kugenda mu loosi.\nArsenal, si yaakuzannya Champions League sizoni ejja era kigambibwa nti abakungu baayo baawadde Emery obukadde bwa pawundi 45 mw’aba yeetetenkanyiza mu kugula abazannyi mu katale kano akayinda. Kyokka kigambibwa nti erinayo ebbanja ly’obukadde bwa pawundi 50 ery’omusolo era abakungu ba ttiimu bagamba nti obutafiirizibwa, erina kutunda bassita abamu efune ku nsimbi.\nMu sizoni ya Arsene Wenger eyasemba ng’atendeka Arsenal, yatunda abazannyi okuli; Alex Oxlade-Chamberlain, Theo Walcott ne Olivier Giroud n’agula Pierre-Emerick Aubameyang ne Alexandre Lacazette kyokka ku luno eviiriddwaako Aaron Ramsey, Petr Cech ne Danny Welbeck wabula nga bo bagendedde ku bwereere.\nWano abamu we batandikidde okugamba omutendesi Emery atunde Mesut Ozil bamufunemu ensimbi kuba ne sizoni ewedde, abadde ayaka ku mipiira gimu na gimu. Ozil, y’asinga okusasulwa mu Arsenal ku pawundi 350,000 buli wiiki.


Ebya S.4 bifulumye: Abalenzi beetisse abawala, 42,334 bagudde - Watchdog Uganda\nEbya S.4 bifulumye: Abalenzi beetisse abawala, 42,334 bagudde\nEBYAVA mu bigezo bya siniya ey’okuna `eby’atuulibwa abayizi omwaka ogwaggwa bifulumiziddwa ekitongole kye Bigezo, kuluno abayizi abalenzi beebanywedde akendo mu bawala, obutafananako nga ebya P7.\nBino era bilaze nti abayizi ebitundu 10.2 ku buli 100 baabadde balenzi abayitidde mu ddaala erisooka, ate ebitundu 6.6 baabadde bawala abayitidde mu ddaala erisooka, ate eddaala ery’okubiri abayizi ebitundu 18.1 baabadde abalenzi ate 13.9 ne baba abawala, nga omugatte kitegeeza nti abayizi abalenzi kuluno baakoze bulungi nnyo.\nSsabawandiisi w’ekitongole kye bigezo mu Ggwanga Dan Odong yategezzza nti wabaddewo okukola obulungi mu bayizi naddala mu massomo omuli olungereza, Eby’eddiini ne Physics, ate nti era abayizi baakoze bulungi Okubala ne Biology.\nOdongo yayongeddeko nti nga ojjeeko abayizi okukola obulungi Olungereza, naye era abayizi kuluno bayongeddeko ku mutindo gw’empandiika, ekimu ku by’ayambye ennyo abagolodde ebigezo.\nYagambye nti ebyavudde mu bigezo omwaka guno byalaze nti waaliwo okweyongera ku muwendo gw’abayizi okutuuka ku 330,721 bw’ogerageranya ku abo 320,119 abatuula omwaka ogwaggwa.\nOkusinziira ku byavuddeyo omwaka guno abayizi 27696 beebayitidde mu ddaala erisooka, 52,706 mu ddaala ery’okubiri, 70,347 mu ddaala ery’okusatu, 137058 mu ddaala ery’okuna ate 42334 be baagudde.\nAkulira ekitongole ky’ebigezo mu Ggwanga Mary Okwakol bwe yabadde awayo eby’avudde mu bigezo eri ba Minisita yanenyezza amassomero agagenda ku mikutu gy’amawulire ne gagamba nti ekitongole ky’ebigezo ky’abawa obubonero butono, nagamba nti kino kikyamu kubanga ssi buli mulundi nti be balina okusinga bamanye nti n’amassomero amatono tegatudde gakola nnyo okulaba nga gabajjayo ku ntikko.\nCourt to decide Stella Nyanzi’s fate on February 15


TTIVVI ya Bukedde esabuukuludde enteekateeka yaayo ey’okukola Bulungibwansi nga ku mulundi guno yaakuyindira mu disituliki y’e Wakiso. Enteekateeka eno yatongozeddwa avunaanyizibwa ku by’okutumbula Ttivvi ya Bukedde, Dorah Naamala ku kitebe kya Vision Group mu kibangirizi kya bannamakolero e Lugogo ku Mmande ya wiiki eno.\nKu mulundi guno essira ligenda kuteekebwa ku by’obulamu by’abakyala n’abaana kubanga be basing okukosebwa olw’endwadde ezitali zimu. Eddwaaliro lya Wakiso Health Centre IV lye lyalondeddwa okuyambibwako mu nteekateeka eno, olw’abantu abangi abalikozesa.\nAmyuka akulira eby’obulamu mu disitulikiti y’e Wakiso, nga y’avunanyizibwa ku by’obulamu by’abakyala abazaala n’abaana, Betty Nabuganda yategeezezza nti eddwaaliro lino lirina okusoomozebwa kw’omujjuzo, ekireetera ebikozesebwa n’abasawo okubeera abatono. Agamba nti buli lunaku lifuna abalwadde wakati wa 1,200 ne 1,500 abajja okufuna obujjanjabi ne baddayo awaka.\nKuno kwegattibwako abalala wakati 20 ne 30 abasigala ku bitanda. Abaana ab’okugema buli lunaku bafuna abali wakati wa 200 ne 300, nga kino yagambye nti kifuula omulimu okuba omukalubo olw’ebikozesebwa obutamala.\nNabuganda era yategeezezza nti eddwaaliro lino buli mwezi lizaalisa abakyala abali wakati wa 250 ne 300 nga bano bazaala bulungi ne badda awaka, wabula ng’abokulongoosa babeera wakati wa 25 ne 30.\nAgamba nti kuno kusoomozebwa kwa maanyi kubanga mu ddwaaliro mulimu ebitanda 18 byokka ng’abalongoosebwa baabawaako munaana ate abasindika 10. Olw’abakyala okubeera abangi, kibawaliriza okusiibula abamaze okuzaala ng’essaawa 24 eziragirwa tezinnaggwaako n’abalala basobole okukolebwako.\nYannyonnyodde nti abakyala bano abamu bajja tebalina bibayambako mu kuzaala ate nga eddwaaliro nalyo lirina bitono ekibateeka mu kusoomozebwa okw’amaanyi.\nYayongeddeko nti abalwadde ba siriimu abasoba mu 3,000 be bajja okufuna obujjanjabi ku ddwaaliro lino buli lunaku, kwossa n’abawala wakati w’emyaka 15 ne 19 abajja okufuna obujjanjabi n’okubudaabudibwa olw’okufuna embuto nga bakyali bato.\nOlw’omujjuzo ogubeera ku ddwaliro lino, ebimu ku bibasoomoza mulimu entebe ezituulwako okubeera entono, ebikozesebwa mu kujjanjaba, kaabuyonjo, ebitanda n’ebirala.\nYeebazizza Bukedde Ttivvi olw’okuvaayo okubadduukirira n’asaba n’abazirakisa abalala okulabira ku Bukedde baveeyo bayambeko eddwaaliro lino.\nNaamala yategeezezza nti emikolo emikulu gyakubeerawo ku Lwomukaaga nga March,30th,2019, okutandika ku makya n’okugaba ebintu ku ddwaaliro lya Wakiso Health Centere IV n’oluvannyuma giggweere ku kisaawe kya Uganda Clays e Kajjansi.\nYagambye nti eno waakubeerayo ebintu bingi omuli okugema abaana, okukebera omusaayi n’endwadde endala, okusomesa ku nkola ya Kizaalaggumba, okukomola abaami, okugaba empeke z’ebiwuka, abasawo abakugu okusomesa ku ndwadde ezitali zimu n’ebirala bingi.\nYakunze abantu b’omu Wakiso okweyiwa mu bungi ku kisaawe kino basobole okuganyulwa mu nteekateeka z’ebyobulamu ezinaabeerawo.\nWakiso Health Centre IV,\nEngeri gy’otangira abamala gayingira mu makaago\nFaaza Kiibi yeewuunya Abakristu abeeyisa ng’abatali mu kisiibo


Ekyabadde e Bugembe nga Bebe Cool akulembeddemu...\nOKUVA nga February 3, 2020 Bukedde agenda kuddamu okufulumya akatabo ka PASS PLE buli Mmande omuyizi k’otasaanye kusubwa. Eno y’emu ku nteekateeka ya Bukedde okuyambako okusitula omutindo gw’ebyenjigiriza mu ggwanga.\nEmyaka egisukka mu 10 Bukedde gy’amaze ng’afulumya akatabo ka PASS PLE ayongedde okumanya abayizi bye beetaaga era kuno kw’azimbira akatabo ka PASS PLE abayizi ke beenyumirizaamu olw’okubayamba okutegeera amasomo amazibu n’okwetegekera ebigezo bya PLE. Akatabo kasunsulwa abasomesa abalina obumanyirivu okuva mu bitundu by’eggwanga eby’enjawulo.\nMu kusomesa abasomesa bayita mu katabo kano aka PASS PLE akafuluma buli Mmande, okusomesa ebyo ebitera okukaluubirira abayizi ne babaweerako ebibuuzo omuyizi by’addamu okulaba oba by’asomye abitegedde bulungi. Okusomesa kuno kuyamba n’abo abatalina busobozi kwegulira bitabo ne beesomesa. Buli kimu baba bakinnyonnyodde bulungi.\nAbasunsula akatabo kPASS PLE bawa abayizi ebibuuzo okuva mu masomo ag’enjawulo okuva mu bibiina ebyawansi omuyizi n’atandika okwegezaamu okuddamu ebibuuzo.\nKino kimuyamba okumanya engeri ebibuuzo gye biddibwamu n’okumumalako ekiwuggwe ky’ebigezo naddala eby’akamalirizo kubanga amanya bisunsuddwa omusomesa omulala atali amusomesa bulijjo.\nAkatabo ka PASS PLE abayizi bakakozesa okukubaganya ebirowoozo. Mu ‘PASS PLE CLUBS’ ezitondebwawo amasomero nga gayambibwako Bukedde. Entikko y’okukubaganya ebirowoozo kuno ebeera mu PASS PLE QUIZ abayizi beeyongera okuttaanya bye batannayiga


Olubereberye 31:41,Yobu 19:3,Zabbuli 37:28,Zabbuli 105:14 LCB - Emyaka gino amakumi abiri mbadde mu - Bible Gateway\nOlubereberye 31:41 Endagaano Enkadde nʼEndagaano Empya (LCB)\n41 Emyaka gino amakumi abiri mbadde mu nnyumba yo; n’akuweereza emyaka kkumi n’ena olwa bawala bo bombi, ate ne nkuweereza emyaka mukaaga mu kisibo kyo, kyokka okyusizza empeera yange emirundi kkumi.\nYobu 19:3 Endagaano Enkadde nʼEndagaano Empya (LCB)\n3 Emirundi kkumi nga munvuma;\ntemukwatiddwa nsonyi kunnumba.\nZabbuli 36Zabbuli 38\nZabbuli 37:28 Endagaano Enkadde nʼEndagaano Empya (LCB)\n37:28 : Zab 21:10; Is 14:20\nZabbuli 105:14 Endagaano Enkadde nʼEndagaano Empya (LCB)


Abagenda ku kyeyo mwewale bakayungirizi - Poliisi\nPOLIISI erabudde abawala abaagala okugenda ku kyeyo okwewala bakayungirizi ne kkamupuni ezitamanyiddwa kibayambe obutafunirayo buzibu ng’okubatta ne babaggyamu ebitundu by’omubiri eby’enjawulo.\nAkulira ekitongole kya poliisi y’ensi yonna mu ggwanga (Interpol) Dr. Fred Yiga bwe yabadde asisinkanye abakungu okuva ku bitebe by’amawanga ag’enjawulo ku Lwokubri yagambye nti, abagenda ku kyeyo nga tebayise mu mitendera emituufu bafuniddeyo obuzibu omuli okubatta n’okubawamba ne bafuuka abaddu.\n“Mmwe abaagala okugenda ku kyeyo okukola muleme kuyita mu makubo agatamanyiddwa kuba ababatwala babakukusa nga bwe mutuukayo mufunirayo ebizibu”, Yiga bwe yategeezezza.\nYagambye nti poliisi efunye okusoomooza kunene mu kununula abafunidde obuzibu ku kyeyo kuba abantu gye bakolera basooka kusaba babaddize ssente ze baabagula nga basaba eziri wakati w’obukadde 11 n’obukadde 22 buli muwala nga kyetaagisa abooluganda lwe okubeera n’obukadde nga 36 okusobola okubanunula.\nYategeezezza nti, okumalawo ekizibu kino Interpol yakyusizza endabika y’ebbaluwa eweebwa omuntu nti, okukakasa nti talina musango (Certificate of Good Conduct) kuba ebbaluwa eno ebadde ejingirirwa nnyo era nga baayise abakola ku bitebe by’amawanga ag’enjawulo okugibalaga.\nYagambye nti ebbaluwa eno egabibwa ku kitebe kya Interpol e Kololo ku ssente 64,000/- zokka era tebakolagana ne bakayungirizi.\nYalabudde n’omusajja Alex Ndyezekire eyassa essimu ye ku yintaneeti ng’ayita abantu okubakolera ku nsonga zaabwe ezeekuusa ku mirimu gya Interpol.


出 埃 及 記 7 CUVS - Okuva 7 LCB | Biblica América Latina\n出 埃 及 記 7 CUVS - Okuva 7 LCB\n1Awo Mukama n’agamba Musa nti, “Laba, nkufudde nga Katonda awali Falaawo, ne muganda wo Alooni y’ajja okubeera nnabbi wo. 2 Ojjanga kwogera bye nkulagira, ne muganda wo Alooni ayogere ne Falaawo asobole okuleka abaana ba Isirayiri bave mu nsi ye. 3 Naye ndikakanyaza omutima gwa Falaawo; ne bwe ndikolera ebyamagero ebingi ennyo mu nsi y’e Misiri, 4 tagenda kubawuliriza. Ndirumba Misiri n’amaanyi, ne ngisalira omusango, ne ndyoka nzigyayo abantu bange Abayisirayiri bonna. 5 Era Abamisiri balitegeera nti Nze Mukama, bwe ndirumba Misiri n’amaanyi ne nzigyayo Abayisirayiri.”\nOmuggo gwa Alooni Gufuuka Omusota\n6 Awo Musa ne Alooni ne bakola nga Mukama bwe yabalagira. 7 We baayogerera ne Falaawo, Musa yali aweza emyaka kinaana egy’obukulu, ne Alooni ng’aweza emyaka kinaana mu esatu. 8 Mukama n’agamba Musa ne Alooni nti, 9 “Falaawo bw’anaabagamba nti, ‘Mukoleeyo ekyamagero,’ nga ggwe ogamba Alooni nti, ‘Ddira omuggo gwo ogusuule wansi awali Falaawo,’ era gunaafuuka omusota.”\n10 Awo Musa ne Alooni ne bagenda ewa Falaawo, ne bakola nga Mukama bwe yabalagira. Alooni n’asuula omuggo gwe wansi awali Falaawo n’abaweereza be, ne gufuuka omusota. 11 Falaawo naye n’atumya basajja be abagezigezi, n’abalogo; abakujjukujju abo Abamisiri ne bakola ekintu kye kimu mu magezi gaabwe ag’ekyama. 12 Kubanga nabo baasuula wansi emiggo gyabwe, ne gifuuka emisota; naye omuggo gwa Alooni ne gumira emiggo gyabwe. 13 Naye era omutima gwa Falaawo ne gukakanyala, nga Mukama bwe yali agambye.\nAmazzi Gafuuka Omusaayi\n14 Awo Mukama n’agamba Musa nti, “Omutima gwa Falaawo gukakanyadde, era agaanye okuleka abantu okugenda. 15 Mu makya genda eri Falaawo ng’afuluma okulaga ku mazzi, omulindirire ku lubalama lw’omugga Kiyira[a]. Era twala n’omuggo ogwafuuka omusota. 16 Olyoke omugambe nti, ‘Mukama Katonda wa Abaebbulaniya yantuma gy’oli ng’agamba nti, Leka abantu bange bajje mu ddungu bansinze; naye, laba, n’okutuusa leero okyagaanyi okuŋŋondera.’ 17 Bw’ati bw’ayogera Mukama nti, ‘Ku kino kw’olitegeerera nga nze Mukama: laba ndikuba ku mazzi agali mu mugga, n’omuggo oguli mu mukono gwange, era galifuuka musaayi, 18 n’ebyennyanja ebiri mu mugga birifa, n’omugga guliwunya; era n’Abamisiri nga tebakyayagala kunywa ku mazzi gaagwo.’ ”\n19 Mukama n’agamba Musa nti, “Tegeeza Alooni nti, ‘Twala omuggo gwo ogwolekeze amazzi gonna mu Misiri: ku migga gyabwe, n’emikutu gyabwe, n’obuyanja bwabwe, n’ebidiba byabwe, byonna bifuuke musaayi. Era wagenda kubeerawo omusaayi mu nsi yonna ey’e Misiri: mu ntiba ez’emiti ne mu matogero ag’amayinja.’ ”\n20 Awo Musa ne Alooni ne bakola nga Mukama bwe yabalagira. Alooni n’addira omuggo gwe n’akuba ku mazzi ag’omu mugga, nga Falaawo n’abaweereza be balaba; amazzi gonna ag’omu mugga ne gafuuka omusaayi. 21 Era n’ebyennyanja byonna mu mugga Kiyira ne bifa. Omugga ne guwunya, Abamisiri nga tebakyasobola kunywa mazzi ga mu mugga Kiyira; omusaayi ne gubuna wonna mu nsi y’e Misiri.\n22 Abalogo ab’omu Misiri nabo ne bakola bwe batyo mu magezi gaabwe ag’ekyama. Omutima gwa Falaawo ne gweyongera okukakanyala, ebya Musa ne Alooni n’atabiwuliriza era nga Mukama bwe yali agambye; 23 n’akyuka ne yeddirayo mu lubiri lwe, nga byonna ebibaddewo tabissizzaako mwoyo. 24 Abamisiri bonna ne basimaasima okumpi n’omugga nga banoonya amazzi ag’okunywa, kubanga amazzi g’omu mugga nga tegakyanyweka.\n25 Awo ne wayitawo ennaku musanvu okuva ku lunaku Mukama lwe yakubirako omugga.\n7:15 Kiyira Falaawo yagendanga okusinza lubaale w’Omugga Kiyira (kitaawe wa balubaale). Noolwekyo okukwata ku Kiyira, kyali nga kukwata mu liiso lya Misiri lyennyini.\nLCB : Okuva 7


Bukedde Online - Abagize babinuse masejjere mu East African Carnival ekya Bebe Cool e Kiwaatule\nAbagize babinuse masejjere mu East African Carnival ekya Bebe Cool e Kiwaatule\nAbadigize bakyekoze mu 'Nsasagge' ya Bobi Wine e Busaabala\nEkibiina ky'Amawanga g'Abasiraamu kiwadde ...\nAdded 7th April 2015\nEmbeera y’obunkenke mu byokwerinda eriwo akaco kano mu ggwanga terobedde badigize kulya bulamu ku nnaku za Paasika.\nBebe yeebazizza abawagizi be abeetabye mu kivvulu ekye ekya East African Carnival ku Easter Monday e Kiwaatule wadde nga tekyajjumbiddwa nga bulijjo\nPosted by Bukedde on Tuesday, April 7, 2015\nKu Easter Monday eggulo e Kiwatule, mu kitundu gye bakattira abadde omuwabi wa gavumenti Joan Kagezi, abadigize baalumbye na ‘mutima’ ekivvulu kya Bebe Cool, naye ataabatimaye n'aggunda emiziki egy’okukumu saako okubasiima olw’okumuwagira ebbanga lyonna ky’agamba nti kye kimu ku bimufudde omunene mu ggwanga.\nBebe Cool yategeezezza nga bwe yabadde afunye ebiragiro mu kiro ekyakeesezza olunaku lw’ekivvulu okukisaazamu olw’ensonga y’ebyokwerinda kyokka yasobodde okukwatagana n’ab’ebyokwerinda ne bayiwa abakuumi omwabadde abasirikale ba poliisi, poliisi y’amagye n’ab'ebitongole by’obwannannyini mu buli kanyomero munda n’ebweru olwo omuziki ne guvuga.\n“Nsooka okwetonda olw’ebyo ebiyinza okuba nga tebitambudde bulungi naye okutwaliza awamu ku mulundi guno ebintu tebibadde byangu olw’embeera fenna gye tumanyi eriwo mu ggwanga era n’ekivvulu kino baabadde bandagidde nkisaazemu naye mwebale kujja,” Bebe Cool bwe yeebazizza abawagizi be.\nBebe Cool era agamba nti embeera eno ye yamulemesezza n’okuyoola ssente nga bw'atera okukola mu bivvulu by'ategeeka mu kifo kino kubanga tekyajjumbiddwa nnyo nga bwe kiteera okuba.\nEbifaananyi bya MARTIN NDIJJO\nEkivvulu kya Bebe Cool e Kiwaatule tekijjumbiddwa\nAmata gattusizza ssukaali eyali akkakkanye\nEbifo 15 gy'onoofunira omwagalwa owone ekiwuubaalo mu Kulisimaasi\nAbalima okutuusa oluwalo be balemesa olubimbi okunyuma\nLwaki poliisi kati y'epepeya n'abazzi b'emisango?\nKirumira abatiisa okumutta abagguddeko omusango ku poliisi y'e Bulenga\nAb''e Nansana batadde DPC ku nninga ku bya Kirumira


Bukedde Online - ‘Omusumba’ akwatiddwa ku gw’okufera abantu\nOmukazi asuulidde omuyimbi Mesach Ssemakula...\nSsaalongo avudde ku kyeyo n'akoona amaka...\nPoliisi y’e Kitebi ekutte omusumba agambibwa okufera abantu ssente ezisukka mu kawumbi nga yeefudde alabirira abaana n’okubaweerera.\nOmukwate abadde yeeyita Dr. Elton Alvin Kalungi naye ng’amannya ge amatuufu ye Rajab Ssemugabi wabula ono abadde akyusakyusa amannya ng’oluusi yeeyita Elijah, Hamza n’amalala.\nAlina ekkanisa eyitibwa FAITH CENTER eyali esangibwa e Nsambya wabula nga nayo yaggalwawo mu kimpatiira abagoberezi baagenda okujja okusaba ng’essiddwaako kkufulu nga nayo aliko be yali afeze.\nOkukwatibwa kiddiridde okufera abantu abasoba mu 1,000 nga ssente z’abaggyako ziri wakati wa 50,000/- okutuuka ku kakadde.\nAbadde abalimbalimba nga bw’alabirira abakadde, okuweerera abaana okutuuka ku yunivasite n’okulabirira abantu abalina akawuka ka siriimu era abamu ng’abalimba nti agenda kubawa looni ezitaliiko magoba.\nBano yabadde abasuubizza okubaleetera abazungu abagenda okubayambako mu nsonga ez’enjawulo era nga yabadde abategeezezza nti bagenda kusisi nkana ku wooteeri ya Pope Paul mu Ndeeba kyokka abantu baakanze kulinda nga tebamulabako ate okukuba ku ssimu ye nga teriiko olwo kwe kutegeera nti yabadde abafeze.\nYabadde abaguzisizza ne yunifoomu buli omu 120,000/- nti ze bagenda okulabiramu Abazungu kyokka nga nazo teyazibawa.\nBw’ataalabiseeko ate nga n’essimu ye teriiko, beekubidde enduulu ku poliisi e Kitebi eyagenze n’emukukunula mu nnyumba gy’abadde apangisa e Kitebi n’aleetebwa ku poliisi n’abayambi be okuli Rachael Nambalirwa abadde atera okukwata ssente ze babadde bafera ku bantu.\nAbantu abasoba mu 700 be baabadde baakeeyiwa ku poliisi eno nga buli omu alina lisiiti kwe yasasulira ssente ng’abamu balina za kakadde kalamba.\nOno abadde alina kkampuni ez’enjawulo mw’aferera abantu okuli LAFACO Global Team Network Uganda LTD, Village Loans SACCO Banks International LTD, UFFFA Global Network Team nga buli omu alina lisiiti ya njawulo.\nRachel Nakirya gwe yafeze 200,000/- agamba nti omusajja ono yakwatibwa mu 2007 n’asibwako ku poliisi e Kampalamukadde n’atwalibwa mu kkooti gye yasalirwa ekibonerezo kya kusibwa emyezi 14 e Luzira lwa kufera ndiga ze ze yali asumba ku kkanisa ye e Nsambya ate n’agiggalawo.\nSemugabi yeewozezzaako nti teyafera bantu wabula naye Abazungu baamulimbye ne bakyusa olunaku lw’okujja nti era yali yasasula ekifo ku Pope Paul obukadde 10.\nEbyembi poliisi bwe yatuuseeyo okukakasa ne kizuulwa nti tasasulangayo. Akulira bambega ku poliisi e Kitebi, Francis Katega yategeezezza nti Ssemugabi yagguddwaako omusango gw’okufuna ssente mu lukujjukujju ku fayiro GEF 01/2016.\nNjagala omusajja alina ku ssente...\nNjagala omusajja ali wakati w’emyaka 30-60, akola, alina ku ssente kubanga nange siri bubi. Njagala nga muwanvu...


Makko 11 LCB - Yesu Ayingira mu Yerusaalemi - Bible Gateway\n11 (A)Awo Yesu n’abayigirizwa be, bwe baali basemberedde Besufaage ne Besaniya ebiriraanye Yerusaalemi, nga batuuse ku lusozi olwa Zeyituuni, Yesu n’atuma abayigirizwa be babiri babasooke mu maaso. 2 (B)N’abalagira nti, “Mugende mu kyalo ekituli mu maaso, bwe munaaba mwakakituukamu mujja kulaba omwana gw’endogoyi oguteebagalwangako nga gusibiddwa awo. Mugusumulule mugundeetere wano. 3 Era omuntu yenna bw’ababuuza gye mugutwala, mumuddamu nti, ‘Mukama waffe y’agwetaaga, era tujja kugukomyawo mangu.’ ”\n4 (C)Abaatumibwa ne bagenda, ne balaba omwana gw’endogoyi nga guyimiridde ku luguudo, naye nga gusibiddwa ku muguwa wabweru w’ennyumba. Bwe baali bagusumulula, 5 abamu ku bantu abaali bayimiridde awo ne bababuuza nti, “Abange, omwana gw’endogoyi, musumulula gwa ki?” 6 Abayigirizwa ne baddamu nga Yesu bwe yabagamba, ne balyoka babakkiriza okugutwala. 7 Omwana gw’endogoyi ne baguleetera Yesu. Abayigirizwa be ne baddira ebyambalo byabwe ne babyaliira ku mugongo gwayo, Yesu n’agwebagala. 8 Awo abantu bangi abaali mu kibiina ne baaliira engoye zaabwe mu luguudo mwe yali agenda okuyita, abalala ne bamenya amatabi g’emiti mu nnimiro ezaali okumpi, nago ne bagaalira mu luguudo. 9 (D)Abaali mu maaso ge n’abaali emabega we, bonna ne baleekaanira waggulu nti:\n“Atenderezebwe oyo ajja mu linnya lya Mukama![a]”\n10 (E)“Atenderezebwe olw’okukomyawo obwakabaka bwa jjajjaffe Dawudi n’okubuwa omukisa!”\n“Ozaana! Ayi ali waggulu ennyo!”\n11 (F)Awo Yesu n’atuuka mu Yerusaalemi, n’ayingira mu Yeekaalu. N’atunula, ne yeetoolooza amaaso wonna, naye obudde bwali buyise, n’afuluma n’agenda e Besaniya n’abayigirizwa be ekkumi n’ababiri.\nYesu Akolimira Omuti Ogutabala\n12 Enkeera bwe baali bava e Besaniya, Yesu n’alumwa enjala. 13 (G)N’alengera omutiini, nga guddugazza bulungi amalagala, n’agendayo alabe obanga anaasangako ebibala. Yagenda okugutuukako nga kuliko makoola meereere, kubanga si kye kyali ekiseera kyagwo okubaako ebibala. 14 Awo Yesu n’agamba omuti nti, “Omuntu yenna alemenga okuddayo okulya ekibala kyo!” Abayigirizwa be ne bamuwulira ng’akyogera.\n15 Bwe baatuuka mu Yerusaalemi n’ayingira mu Yeekaalu, n’atandika okugobamu abaali batundiramu n’abaali baguliramu, n’avuunika emmeeza z’abaali bawaanyisa ensimbi, n’avuunika n’entebe z’abatunzi b’amayiba. 16 Era n’ataganya muntu kuyisa kintu kyonna. 17 (H)N’abayigiriza ng’agamba nti, “Tekyawandiikabwa nti, ‘Ennyumba yange eneebanga nnyumba ya kusabiramu amawanga?’ Naye mmwe mugifudde mpuku y’abanyazi.”\n18 (I)Bakabona abakulu n’abannyonnyozi b’amateeka bwe baakiwulira, ne batandika okusala amagezi balabe bwe bayinza okumuzikiriza. Baali bamutya engeri ekibiina kyonna bwe kyali kyewuunya okuyigiriza kwe. 19 (J)Obudde bwe bwawungeera Yesu n’abayigirizwa be ne bafuluma mu kibuga.[b]\nEky’okuyiga ku Mutiini Ogwakala\n20 Awo enkeera mu makya abayigirizwa be ne balaba omuti omutiini Yesu gwe yakolimira nga gukaze okuviira ddala ku kikolo! 21 (K)Peetero n’ajjukira n’agamba Yesu nti, “Omuyigiriza, laba omutiini gwe wakolimira gukaze!”\n22 Yesu n’agamba abayigirizwa be nti, “Mukkiririze mu Katonda. 23 (L)Ddala ddala mbagamba nti buli aligamba olusozi luno nti, ‘Siguka ogwe mu nnyanja,’ n’atabuusabuusa mu mutima gwe, naye n’aba n’okukkiriza, ky’ayogedde kirituukirira. 24 (M)Noolwekyo mbagamba nti buli kye munaasabanga, mukkirize nti mukiweereddwa, era kinaabanga bwe kityo gye muli. 25 (N)Bwe mubanga mugenda okusaba musonyiwenga omuntu yenna gwe mulinako ensonga, ne Kitammwe ali mu ggulu alyoke abasonyiwe ebyonoono byammwe. 26 Naye bwe mutaasonyiwenga, ne Kitammwe ali mu ggulu talibasonyiwa byonoono byammwe.”\nYesu Abuuzibwa Obuyinza gy’Abuggya\n27 Yesu n’abayigirizwa be bwe baakomawo mu Yerusaalemi yali atambulatambula mu Yeekaalu, bakabona abakulu n’abannyonnyozi b’amateeka n’abakulembeze b’Abayudaaya ne bajja gy’ali 28 ne bamubuuza nti, “Buyinza ki obukukoza bino? Era ani yakuwa obuyinza okukola bino?”\n29 Naye Yesu n’abaddamu nti, “Bwe munaamala okunziramu ekibuuzo kyange kimu, nange n’ababuulira eyampa obuyinza obwo! 30 Okubatiza kwa Yokaana kwava mu ggulu oba kwava eri bantu? Munziremu!”\n31 Ne bakubaganya ebirowoozo bokka na bokka nti, “Bwe tuddamu nti, ‘Kwava mu ggulu,’ ajja kutubuuza nti, ‘Kale, lwaki temwamukkiriza?’ 32 (O)Naye, ate bwe tuddamu nti, ‘Kwava eri bantu.’ ” Baali batya ekibiina ky’abantu. Kubanga buli muntu yalowooza Yokaana okuba nnabbi.\n33 Ne baddamu Yesu nti, “Tetumanyi.”\nAwo Yesu n’abaddamu nti, “Nange sijja kubabuulira obuyinza obunkoza ebintu ebyo gye mbuggya.”\n11:9 Eno y’emu ku Zabbuli ezayimbibwanga okujjukira Embaga ey’Okuyitako\n11:19 Abalambuzi abajjanga ku mikolo egy’enjawulo mu Yerusaalemi, baali beetaaga okugula ebisolo eby’okuwaayo ku mbaga ezo ng’ebiragiro bwe byali ebyabaweebwa mu mateeka. Abasuubuzi baali bafudde oluggya Bannamawanga we baakuŋŋaaniranga mu Yeekaalu akatale, ekyali ekikyamu\n11:1 : a Mat 21:17 b Mat 21:1\n11:2 : Kbl 19:2; Ma 21:3; 1Sa 6:7\n11:4 : Mak 14:16\n11:9 : Zab 118:25, 26; Mat 23:39\n11:10 : Luk 2:14\n11:11 : Mat 21:12, 17\n11:13 : Luk 13:6-9\n11:17 : a Is 56:7 b Yer 7:11\n11:18 : a Mat 21:46; Mak 12:12; Luk 20:19 b Mat 7:28\n11:19 : Luk 21:37\n11:21 : Mat 23:7\n11:23 : Mat 21:21\n11:24 : Mat 7:7\n11:25 : Mat 6:14\n11:32 : Mat 11:9


Bukedde Online - Ekyama ky'amaanyi ga Bobi Wine kiri waka\nEkyama ky'amaanyi ga Bobi Wine kiri waka\nAdded 6th July 2017\nYAZAALIBWA ye Robert Kyagulanyi Ssentamu bwe yatandika okuyimba ne yeegattako erya His Excellence Bobi Wine, Omubanda wa Kabaka , kati ate abalonzi b’e Kyaddondo East baamugasseeko erinnya lya “Taata Kyaddondo” ne mukyala we Barbie Itungo Kyagulanyi ne bamubatirizaawo erya “Maama Kyaddondo” .\nBakyagulanyi lwe baatongoza ekitabo kya Barbie ate waggulu ge maka gaabwe agasangibwa e Magere.\nAbafumbo bano balaze ebiwonvu n’ebikko bye bazze bayitamu okuva lwe baasisinkana emyaka 16 emabega n’engeri gye bazze beenyigira mu mirimu gye bakola okutuusa abalonzi lwe baabongeddeko “amayinja”.\nObutafaanana ng’obufumbo bwa basereebu obuzze buyuuga era ne bulabibwa ne mu mawulire, obwa bano bubadde bwa njawulo olw’okuba bateredde ntende.\nBano balina ne pulogulaamu gye baali bakola bombi emanyiddwa nga Ghetto President Reality TV Show.\nEkibiina kya Twaweza kyalonda Bobi Wine okubeera ambasada waakyo olw’okubeera taata ow’obuvunaanyizibwa.\nWadde ng’abafumbo bano tebali mu mbeera mbi mu byenfuna, kyokka bakuza abaana baabwe mu mbeera nga basobola okukola emirimu.\nBw’oyingira mu maka gaabwe agasangibwa ku kyalo Magere oyanirizibwa olusuku awamu n’ebiyumba mwe balundira ebisolo awaka.\nBobi Wine ne famire nga bava mu nnimiro. Okukolera awamu g’emaanyi.\nAmaka ga Bakyagulanyi gatudde ku bugazi bwa yiika ezikunukkiriza mu16, ze yagula mu 2003.\nBarbie Kyagulanyi alaze engeri gye beezimbye n’omukono gwe mu buwanguzi bwa bba.\n“ Twalabagana mu 2001 ne tugattibwa mu bufumbo obutukuvu mu 2011 mu Lutikko e Lubaga. Twasooka kubeera baamukwano nga tuzannya fenna omuzannyo ku National Theatre.\nMu kiseera ekyo waaliwo abantu abaali bataagala tubeere fenna nga balaba tuyinza obutakwatagana bulungi olw’embeera zaffe.\nKyokka olw’okuba nze nali nsiimye omulenzi wange ssaabawuliriza okutuusa nabo lwe baabivaako nga balaba tutambula bulungi.\nOkusooka embeera teyali nnungi, era kyali kyetaagisa okukola emirimu egiwerako okusobola okufuna ssente.\nEmirimu egisinga baze gy’akoze mbadde ngyenyigiramu butereevu n’okutuusa olwaleero.\nE Busaabala mbeerayo nnyo nga tukwasaganya emirimu era kitukoledde.\nObufumbo bwaffe tufuniddemu ezzadde lya baana bana okuli; Solomon Sekaayi Kampala 12, ng’asoma P.7. , Shalom Namagembe 9, asoma P.3, Shadraq Mbogo 7, asoma P.1 ne Shine Ssuubi Nakaayi wa omwaka gumu n’ekitundu.\nBobi ne baganda be batambulira wamu nga famire ne mu kampeyini bwe kibadde.\nKYAGULANYI NGA TAATA\nBaze ye musajja w’ekirooto kyange era taata ow’obuvunaanyizibwa eri abaana. Akoze kinene okukyusa ebiseera byange eby’omu maaso kuba ankozeemu omulimu ne nfuuka ow’omugaso.\nOkubeera mukyala wa Bobi Wine kinyambye okumanyibwa abantu bangi n’emikwano.\nOlumu ebizibu by’afuna nange babinteekamu naddala mu kisaawe ky’okuyimba naye tubivvuunuka anti twafuuka omuntu omu.\nWaliwo ebintu bye baba bakusuubiramu ng’oli muka sereebu, okugeza bakusuubira nti olina okuba omusanyufu ekiseera kyonna.\nBwe balaba nga toli nga batandika okwebuuza obuzibu obukuliko.\nENGERI BARBIE GY’ANOONYEZZA AKALULU\nAkalulu kano okuva lwe kaatandika, mbadde sikyakola, nga nnina okuzuukuka ku ssaawa 11:00 ku makya ne ntegeka abaana ne bagenda ku ssomero.\nBarbie Kyagulanyi abadde mpagi mu kampeyini. Wano ng’asaba abalonzi akalulu.\nEkirungi waliwo abantwalira, olwo ne nsobola okutegekera omwami omuli engoye z’agenda okwambala n’ekyokulya.\nEkiseera ky’okunoonya akalulu kikosezzaamu abaana bange kuba babadde balwayo ku ssomero, era nga sikyasobola kubalabirira nga bakola ebibaweereddwa ku ssomero kuba emirundi mingi mbadde nsangibwa siriiwo.\nMbadde nnina okukwasaganya buli mulimu gwonna nga muno mulimu okulaba nga mmanya ekifa mu bantu baffe ab’enjawulo, wamu n’okubaperereza batuwe akalulu.\nWadde mubaddemu ebigambo mu kampeyni, kyokka nga ffe tebituggya ku mulamwa. Bibadde tebirina kye bitukolako okuggyako okwesekera.\nBino tebyenkana bigambo biri mu kisaawe kya kuyimba era ffe tubadde tusangiddwa nga twaguma dda kuba eno y’embeera gye tuwangaaliddemu.\nEkirungi omwami wange musajja mugezi, mugumiikiriza, alumirirwa ekitundu kye awamu n’abantu bonna abali mu mbeera gye yavaamu.\nMutabani wabwe Kampala ng’akutte essaawa akabonero ke baakozesezza mu kunoonya akalulu.\nSirabawo kipya kuba tubadde tukolagana n’abantu bangi. Wadde ku luno tugenda kweyongerako abantu, kyokka tekijja kutumenya nnyo kuba si kipya. Kati kye nnina okulaba, y’engeri y’okugabanyaamu obudde.\nMu kiseera kino nsangiddwa nga nnina ekibiina ky’obwa nnakyewa ekya Caring Heart Uganda mwe tuyita okuyamba abaana abawala abatalina mwasirizi, n’abo abawanduka mu masomero olw’okubulwa fi izi.\nOBUVUMU BUVA WAKA\nTutambulira wamu nga famire ekiseera kyonna era ne mu kalulu babadde tebandekerera.\nOmukyala ambadde ku lusegere ssaawa bina olumu nga ne mutabani waffe Kampala atwegattako n’akwata akabonero kaffe ak’essaawa ng’akalaga abantu.\nKino kiraga nti tukolera wamu nga famire mu buli kimu era amaka bwe galina okuba okusobola okwekulaakulanya.\nAbaana ba Barbara ne Bobi Wine\nEkiseera kyonna tebandekeredde, era nga tusaba fenna Katonda asobole okwanukula essaala zaffe.\nEkirungi kya famire yange bakimanyi nti ndi muyimbi era babadde tebansuubira kwambala masuuti.\nMpozzi kati nga bwe nafuuse omubaka nja kugambala. Bwe nkomawo awaka mbeera taata wa baana, so si muyimbi gwe mumanyi”.\nMu kiseera kino Bobi Wine ali mu mwaka ogusooka, asoma byamateeka ku Cavendish University. Ng’oggyeeko okuyimba, musajja mulimi era musuubuzi.\nBobi Wine yagambye nti okusinga byalinga bizibu bya ssente bye byamuleetera okukyusanga amasomero buli kaseera. Yasomera mu masomero 12.\nTulina ennimiro awaka era tugenda ffenna n’abaana ne tulima, buli lwe tubeera n’obudde.\nKino nkikola kuba njagala bakule nga bamanyi obulamu bw’abantu baabulijjo, nga tebeeyibaala nti baana ba sereebu.\nNga taata ow’obuvunaanyizibwa, nnina okuyigiriza abaana okweyimirizaawo mu nsi.\nEwaffe mmange teyalina ssente, kyokka yafuba okunjigiriza emirimu egy’enjawulo era kinnyambye mu bulamu.\nAbaana bange simanyi kye balibeera enkya, noolwekyo nnina okubaluηηamya nga nkyaliwo.\nTuyigirizza abaana okulima era emmere esinga tugiggya mu nnimiro yaffe awaka.\nAbaana mbakuza nga mbateekamu eddiini era mu maka gange tukeera kusaba. Ku wiikendi tumanyi okugendako ku bbiici e Busaabala ne banyumirwa”\nBarbie Itungo Kyagulanyi,\nBobi Wine yasalanga nviiri e Kamwokya kati ayingidde Palamenti


Bukedde Online - Ebyokwerinda binywezeddwa nga Kabaka alambula Ssingo\nDr. Watuwa yaakakozesa abakazi 89 yintavuyo: Afa obuwuulu\nSheikh w'Omuzigiti ogukaayanirwa akubiddw...\nAbantu balaze essanyu nga baaniriza Kabaka ng’alambula essaza ly’e Ssingo.\nBya Luke Kagiri ne Benjamin Ssenaggala\nBaakedde kweyiwa ku mbuga y’essaza e Mityana, Kabaka mwe yasuze mu nnyumba ye entongole “Matutuma” okumubugiriza ng’agenda ku ssomero lya MUMSA High School e Mpanga ku luguudo lw’e Mubende awaabadde emikolo emikulu.\nEmikolo gyatandise ku ssaawa 3:00 ez’oku makya g’Olwomukaaga n’okuyisa ekivvulu mu kibuga Mityana.\nEbyokwerinda byanywezeddwa nga bikolebwako abapoliisi n’abajaasi abakuuma Kabaka, okwewala abayinza okutaataaganya emirembe. Bakira baziyiza buli muntu eyabadde agezaako okusemberera Kabaka Ronald Mutebi II era abamu baabayisizzaamu empi.\nKabaka ng’alambula ekibuga Mityana wakati mu kwerinda okwamaanyi. Ekif: Benjamin Ssebaggala\nBannamityana nga beetegese okwaniriza Ssaabasajja. Ekif: Benjamin Ssebaggala\nKino we kijjidde nga poliisi yaakagugulana n’abantu abaabadde ku mukolo gw’okujaguza amazaalibwa ga Ssaabasajja ag’emyaka 57 e Kisubi, era abamu ku bantu ne bakuba aba poliisi amayinja nga bawakanya eky’okubasibira ebweru ne balemesebwa okutuuka awaali emikolo.\nKu mikolo gino egyabaddewo wiiki ewedde, abantu abamu baafunye ebisago ne baweebwa ebitanda oluvannyuma lw’okukubibwa abaserikale mu kanyoolagano akaabaddewo ku mulyango oguyingira ku ssomero lya St. Mary’s College Kisubi.\nAbantu nga beeyiye ku nguudo okwaniriza Ssaabasajja. Ekif: Luke Kagiri\nSsaabasajja ng’atuuka mu e Ssingo ku Lwokutaano akawungeezi. Ekif: Luke Kagiri\nOkugenda e Ssingo, Kabaka yasimbudde mu Kampala akawungeezi k’Olwokutaano era abantu baamulindidde mu buli kabuga ku luguudo lw’e Mityana okuli; Busega, Buloba, Jjeza, Kiwawu, Zigoti, Ttanda, Wabigalo ne mu kibuga Mityana awaabadde ebiyitirirwa.\nE Busega n’e Buloba, Kabaka yavudde mu mmotoka n’atambuza ku bigere nga bw’awuubira ku bantu abangi abaabadde bamulindiridde.\nBannassingo nga bali mu mbuutu ezaaniriza Beene. Ekif: Luke Kagiri\nOluseregende lw’emmotoka olwawerekedde Kabaka ng’ayingira Ssingo. Ekif: Luke Kagiri\nE Mityana yatuuseeyo ku ssaawa 2:00 ez’ekiro era yayaniriziddwa Mukwenda Godfrey Mbalire n’omumyukawe asooka, Joseph Kawuki era ono nga ye mukulu w’essomero lya MUMSA Kabaka we yakoledde omukolo omukulu ng’essomero likuza emyaka 10 bukya litandikibwawo.\nKabaka: Ebyokwerinda binywezeddwa ng’alambula Ssingo\nOwâ€™ebyemirimu e Wakiso aloopye abamutiisatiisa\n'Nze nasse muganzi wange'\nAba Edgars bakutte kyakubiri\nAbalimi b'e Kiboga babagabidde endokwa z'emmwaanyi eza kolono\nAbaagenze mu mwoleso e Namboole basomeseddwa ebivaamu ssente


Bukedde Online - Palamenti yeekenneenya mpapula za Nambooze okumutwala ebweru ku bujjanjabi\nPalamenti yeekenneenya mpapula za Nambooze okumutwala ebweru ku bujjanjabi\nOmubaka wa Nakawa asuze mu kkomera ku musango gw'okulya mu nsi ye olukwe\nMinisita ayombye ng'awaayo ofiisi\nBy Alice Namutebi Benjamin Ssebaggala\nAKAKIIKO ka gavumenti akavunaanyizibwa ku byobulamu, katandise okwekenneenya empapula ez’eddwaaliro ez’omubaka Betty Nambooze Bakireke okusalawo oba gavumenti esasulira obujjanjabi bwe e South Afrika.\nLoodi meeya Lukwago ng’atudde ne Nambooze (ku kkono) ku kitanda e Mukono\nNambooze akutte wiiki eyookusatu ng’olumbe olutannategeerekeka lumukubye wansi okuva June 11, 2006, lwe baamuyooyayoola okuva e Seeta mu kifo we yali ne mikwano gye nga banywamu n’aweebwa ekitanda mu ddwaaliro lya Mukono Church of Uganda.\nMu ddwaaliro e Mukono, Nambooze yamala ku kitanda wiiki nnamba ng’abasawo banoonya obulwadde obumuluma kyokka nga tebabulaba kwe kumusindikako ne mu kifo mu Kampala ekiyitibwa Imaging center, okumwekebejja ebitundu bye eby’omunda mu lubuto okukakasa awava obulwadde.\nKu Lwokutaano lwa wiiki ewedde, ng’alaba embeera yeeyongera kuba mbi, Nambooze yawandiikidde Sipiika wa Palamenti Rebecca Kadaga ng’asaba Palamenti emusasulire ensimbi z’obujjanjabi e South Afrika gy’ayagala abakugu bamwekenneenye bulungi okuzuula obulwadde si kulwa afiira mu by’okusaaga.\nOmwogezi wa Palamenti, Chris Obore yategeezezza eggulo nti ebbulawa ya Nambooze, olwatuuse ewa Sipiika nasindikibwa mu kakiiko akayitibwa Uganda Medical Board, kubanga ke kalina obuyinza okusalawo oba omubaka yenna ayongerwayo ebweru okujjanjabibwa.\n“Palamenti erina ensimbi zonna ezeetaagisa okujjanjaba ababaka baayo munda n’ebweru w’eggwanga wabula balina kumala kufuna lukusa olwa Uganda Medical Board,” Obore bwe yategeezezza.\nMikwano gya Nambooze gyategeezezza nti beetaaga obukadde nga 100 okumutwala e South Afrika okwekebejjebwa abakugu mu byuma eby’omulembe ebitali mu Uganda.\nNg’oggyeeko okusasulira obujjanjabi, yeetaaga ne tikiti y’ennyonnyi ne bba Bakireke wamu n’ensimbi ez’okukozesa ebbanga ly’anaamala e South Afrika Loodi Meeya Erias Lukwago, eyakyaliddeko Nambooze awaka e Mukono, yategeezezza nti enteekateeka zikolebwa okulaba nga Nambooze agenda e South Afrika mu wiiki eno ng’embeera ye tennasajjuka.\nOBULWADDE BULI KU KATAAGO\nNambooze okutuusa okusalawo okuwandiikira Palamenti, yamaze kutegeezebwa abamu ku basawo abaamukebedde nti obubonero bw’obulwadde bwe bulaga nti akataago ke kayinza okubaako ekikyamu.\nAkataago kye kitundu ekyokubiri ekiriraanye ekibumba n’akalulwe nga ka mugaso mu lubuto kubanga ke kasengejja ssukaali era kavaamu amazzi ageeyambisibwa ebyenda mu kugoyaagoya emmere g’okugiggyamu ebiriisa omubiri.\nEmikutu gya yintaneeti egyogera ku bulwadde buno giraga nti butera kuva ku bintu eby’enjawulo okuli okunywa omwenge, obutwa, kkansa n’ebirala.\nNambooze yaweereddwa amagezi okugenda mangu mu basawo abakungu ebweru beekebejje akataago n’ebitundu bye ebyomunda okuzuula awali obuzibu, obulwadde bwe bubaamu bujjajjabwe mangu nga bwe gwali mu 2009, bwe yatwalibwa mu ddwaaliro lya Flora Hospital mu Johannesburg.\nEyali aduumira CPS mu Kampala alagiddwa okweyanjula mu kkooti\nAbâ€™akatale kâ€™e Nakasero bawadde Seya satifikeeti\nAbâ€™e Nakasero bajaganya\nAbâ€™e Nakasero babinuka lwa kuweebwa katale


Ebika Ne Mirimu Gyaabyo Mu Buganda – Page 2 – ababaka\nHome Topic Ebika Ne Mirimu Gyaabyo Mu BugandaPage 2\nHome › Forums › Ababaka Discussions for Unity and Peace › Olulimi Oluganda / Luganda Language › Ebika Ne Mirimu Gyaabyo Mu Buganda\nTagged: NUTAKU Hack Coins OCTOBER 2020\nThis topic has 34 replies, 7 voices, and was last updated 10 months, 1 week ago by rardpreog rardpreog.\nAugust 2, 2010 at 12:41 am #26860\nEnte erina ebbala mu kyenyi\nAb’ekika kino obutaka bwabwe buli Mulema, ekisangibwa e bugwanjuba bw’ennyanja Nalubaale mu ssaza ly’e Buddu, mu disitulikiti y’e Rakai, era ng’omukulu w’ekika ye Katongole. Akabbiro ye ŋŋaali ng’omubala gugamba nti, “ Ekyuma nkiridde n’omukimba ngulidde.\nEkika kino kirina emituba agiwerako naye nga mukaaga ge gasinga okumanyika omuli; eryente ey’enkunku (eno eba terina mukira), ente ya lubombwe, eya kaasa (ebeera n’ebbala eryeru mu kyenyi), erya Busito, ente ya kayinda n’eryente erina ekinuulo ng’oludda lumu luddugavu ate ng’olula lweru era ng’abantu bonna mu masiga gano bali wansi wa Katongole.\nAmasiga agali mu kika kino kwe kuli erya Lukyamuzi e Mulema Buddu, Lwegaba e Mulema Buddu, Kajojo e Kikukumbi Buddu, Ddungu e Kazinga Buddu, Kagayo e Bukwale Buddu, Mbiriire e Kasago Buddu, Lwera e Nabugabo Buddu, Lwera e Kyamabaale Buddu, Kalibata e Kagaba Ssingo, Namuyira e Bugabo Buddu, Nakaddu e Lusiba Ssingo, Namutale e Nsiisi Ssingo, Bugala e Kyamiiru Buddu, Lubowa e Mugombe Buddu, Kiwaanyizi e Mulengeka Buddu, Mugenyi e Ndoddo Gomba, Muganji e Mubende Buweekula, Ssebyayi e Kitama Buweekula, Njuki e Kasago Buddu, Luwondera e Kiyumba Buddu, Kituzi e Nankwale Ssingo n’erya Mutagubya e Nkenge Buddu.\nEbyafaayo biraga nti ekika kino kyatandikira ku Katongole\neyali omulangira w’e Bunyoro\nkyokka oluvannyuma n’afuna obutakkaanya ne mugenda we oluvannyuma lwa Katongole okumwagalira mukazi we gwe yali asinga okwagala. Olwekikolwa kino, Kabaka yalagira Katongole, abaana be wamu n’abalangira n’abambejja abamukkiririzaamu battibwe.\nOlwawulira bino, baasalawo beetegule era ne batambula nga badda e Buganda, bw’atyo Kabaka wa Buganda n’abaaniriza era n’abawa ettaka e Ssingo naye era Katongole yakimanya nti Kabaka wa Bunyoro ayinza okusigala ng’abalondoola era baasalawo beekukume mu kibira kye Teero.\nOluvannyuma lwa bino, Kabaka yabawa omulimu gw’okuweesa amafumu n’ebyokulwanyisa ebirala kuba mu kiseera kino, Buganda yali eri mu kulwanyisa Bunyoro. Bwe baava mu bibira by’e Teero, baasalawo beeyongereyo e Buddu basobole okufuna amatale (amayinja agaweesebwamu ebyokulwanyisa) era ne batuula e Bijja kati awayitibwa Biikira.\nWano we baavanga ne bagenda ku nnyanja Nalubaale okunoonya amatale era nga baagasanganga mangi e Mulema ku mabbali g’ennyanja Nalubaale. Mu kiseera kino Katongole yali atandise okukaddiwa era nga takyasobola kwetikka mayinja, bwe batyo batabani be baamusaba asengere ddala e Mulema era n’akkiriza.\nKatongole yafa n’aziikibwa e Mulema era mu nsangi zino, waakazibwako ewa Katongole. Kigambibwa nti we yaziikibwa waliwo omuti wansi waagwo awaaziikibwa effumu n’ensinjo (ekyuma kye yakozesanga okusala ebyuma).\nAugust 2, 2010 at 12:56 am #26861\nAb’endiga babeera bazzukulu ba Lwomwa era ng’akabbiro kaabwe Mpologoma era ng’obutaka buli Mbaale, Mawokota. Omubala gw’abendiga guvuga nti, “Nnyabo Nabbosa, mpaawo alimuliisa endiga”.\nEndiga nga bwefaanana\nEkika kino kirina amasiga kkuminamusanvu, gonna agali wansi wa Lwomwa nga mu gano mulimu erya Buvi e Bunnamweri Mawokota, Kaggwe e Bukaggwe Mawokota, Kibeevu e Ssi Bukunja e Kyaggwe, Kiguli e Sseenene Mawokota, Lutalo e Buyijja Mawokota, Luwanga e Mpami Mawokota, Mpungu e Bweya Butambala, Nakabaale e Mmembe Mawokota, Nakiyenje e Bugiri Busiro, Namusota e Maziba Mawokota, Ndalu e Mpanga Mawokota, Ssekanoni e Bussi Busiro, Ssekkoba e Busanga Kkoome mu Kyaggwe, Ssemiti e Buyanga Mawokota, Ssentumbwe e Nakabiso Mawokota, Sserunkuuma e Mpami Mawokota, Wakikunga e Mutungo Kyaddondo.\nAb’endiga be bakuba eŋŋoma\nya Tadde, Nantakiika ne Entenga era be balabirira ekiggwa kya Kibuuka.\nEbyafaayo biraga nti kisibuka Mbaale, eyajja e Buganda ne Kintu bwe baasisinkana ku lusozi Masaba era bw’atyo ne yeegatta ku balwanyi ba Kintu. Bwe yatuuka e Magonga, abalwanyi be abaali basinga obuvumu yasalawo okubawa ekitundu ky’e Mbaale babeere eyo. Mbaale yatambulanga n’endiga gye yatwala nga munywanyi we asinga era bw’atyo yakazibwako erinnya lya “musajja ow’endiga”.\nMbaale olwomukwano gwe\nyalina eri endiga yagamba abagoberezi be bonna nti tewabanga muntu yenna mu kitundu ekyo atta endiga olwokwagala okugiryako ennyama, era kuno kwe kwava enjogera egamba nti,\n“olangazze ng’eyakasibira e Mbale” kuba abantu abasingayo tebalya nnyama ya ndiga.\nMbaale yalina abaana basatu okwali; Ssekkoba, Kaggwe ne Bbosa eyali asinga obuto. Kigambibwa nti Ssekkoba yatambula n’ava e Mbaale bw’atyo n’adda e Buganda ng’ayita mu bizinga by’e Ssese era n’atuula mu Kyaggwe mu bizinga by’e Kkoome era oluvannyuma n’afiira e Busanga. Kaggwe\n(Kaggweensonyi ng’omukazi azaala emisana)\nolwokuba yazaalibwa misana yagobebwa mu kitundu kino awamu ne nnyina era bwe batyo ne bagenda basenga e Nakabiso nga bayitira mu kibira ky’e Kkoba era bwe yakula n’afuuka ow’essiga mu kitundu kino.\nBbosa eyali asinga obuto ye yasigalayo e Mbaale ku kyalo Bunnamweri era abaana baabwe be baazaala be baafuuka ab’amasiga. Wadde ng’abendiga basaasaanidde eggwanga lyonna oba ensi yona, waliwo ebitundu bye basinga okutwala ng’ebikulu kuba abamu ku b’amasiga gye batuula, nga mu bino mulimu; Sseenene, Maziba, Lungala, Nakabiso, Mpanga, Mpami, Ggala, Bunnamweri, Kakoola, Kitavujja wamu ne Kisozi, okutuukira ddala mu bisenyi by’e Kkoba, era nga Mawokota ly’essaza ekkulu lye baamaamira newankubadde nga ne mu Butambala, Busiro ne Kyaggwe nayo gyebali mu bungi.\nAbendiga be bakuuma eng’oma z’Obwakabaka\nBazzukulu ba Lwomwa nga bawaga bwe baali ku mpaka z’emipiira gy’ebika omwaka oguwedde.\nOMUKULU w’ekika ky’Endiga Owaakasolya ayitibwa Lwomwa atuula e Mbale mu ssaza ly’e Mawokota. Akabbiro kaabwe mpologoma. Omubala gwabwe guvuga nti,\nMpaawo alimuliisa ndiga’\nGino gy’emirimu gyabwe ku Kabaka:\n1. Be bakuuma eng’oma z’Obwakabaka okuli; Tadde, Entenga ne Nantakiika. Eng’oma ‘Tadde tadde’ Ssekabaka Muteesa I yagiwa Kamacca e kijebejebe mu Bulemeezi.\nEng’oma entenga zaakubibwanga bataka b’e Kyaggwe. Omugoma w’Entenga omukulu yayitibwanga Kikambi.\nEng’oma ezaakolanga eng’oma Entenga ze zino; enjongo, nnamunjoloba\nn’enkulu emu. Eng’oma Nnantakiika yayitibwanga Nnantakiikambuga (nti eby’Embuga biriibwa baganzi).\nEng’oma eyo oluusi yayitibwanga ‘Balyabamanyi’. Eyo Ssekabaka Muteesa I yagiwa Kyawamala ow’e Bulemeezi.\n2. Abendiga be baanonanga Kibuuka e Ssese.\nKibuuka yayatiikirira nnyo mu ntalo za Buganda ne Bunyoro era yali wa maanyi nnyo mu kulwanira Abaganda ne bawangula.\nPublished on: Saturday, 4th December, 2010\nAugust 2, 2010 at 1:11 am #26862\nEkika kino kyatandikibwawo ekibinja ky’abasajja abalunzi b’ente abaabeeranga wansi w’olusozi Mugamba mu ssaza ly’e Busongola mu bwakabaka bw’e Tooro era nga kigambibwa nti ekika kino kitandikira ku mwami gwe baayitanga Kiroboozi.\nOno yalina abaana abawerako omwali; Buyonga, Kalibbala, Nandawula wamu n’abalala kyokka oluvannyuma lwa kitaabwe okufa, abaana bano baatandika okulwanaga\nna nga buli omu ayagala y’aba adda mu bigere bya kitaawe wabula Buyonga, Kalibbala ne mwannyinaabwe Nandawula baasalawo okuva e Busongola ne bagenda wamu n’ente zaabwe e Bwera mu ssaza ly’e Buddu.\nBwe baava eno, beeyongerayo mu ssaza ly’e Gomba ku kyalo Nakanoni ekisangibwa e Kakubansiri kyokka nga bali eyo, Kalibbala ne munne Buyonga baafuna obutakkaanya, bw’atyo Kalibbala n’asengukira e Nsiisi mu ssaza ly’e Busujju era eno Ssekabaka Kintu gye yamuweera obwami. Ate ye Buyonga yatambula adda mu ssaza ly’e Kyaddondo era bw’atyo n’atuula e Kisozi.\nAb’enseenene bano bazzukulu ba Mugalula era ng’akabbiro Nabangogoma.\nOmubala gwabwe gugamba nti, ‘Ggwe mpagi, ggwe luwaga” oba “Nakimera muka Ssuuna bw’asa bw’anegula”.\nEkika kino kirina amasiga mukaaga okuli erya Kalibbala e Nsiisi Busujju, Kajubi e Bujubi-Busujju, Masembe e Maya-Busiro, Kalanzi e Lugo-Kyaddondo, Mpagi e Ziwungwe-Mawokota ne Malinzi e Mukoni-Buddo.\nEmirimu gyabwe eri Namulondo mulimu; okutema emiti mu lubiri lwa Ssekabaka Kintu e Nnono, nga guno gukolebwa Kajubi era mu kutikkira Kabaka, Kajubi amusiba oluwuzi lw’embira ku Mukono gwe ogwa kkono nga bw’agamba nti, ‘ ggwe kimera.”\nMasembe e Maya ye mulunzi w’ente ya Kabaka eyitibwa Nnamaala era mu kutikkira Kabaka, Masembe amuleetera ekyanzi ky’amata nga bw’agamba nti, “nze nnunda ente yo Nnamaala era mu yo jjajjaawo Kimera mwe yaggyanga amata”.\nKalibbala ow’enseenene ye yakwatanga engabi eyeeyambisibwa okujjukiza Kabaka eyaakatuula ku Namulondo nti alina okuyigga nga jjajjaawe Kimera.\nAugust 2, 2010 at 1:57 am #26864\nAbaganda okuva edda n’edda nga bamanyaganira mu bibinja ebimanyiddwa ng’ebika era nga bitwalibwa okuba ebibinja by’abantu ebyagunjibwawo, ebirimu abantu abalina ensibuko emu era nga buli kika kirina obubonero bwakyo obukyawula ku kirala. Obubonero buno obukulu buli busatu omuli; omuziro, akabbiro wamu n’omubala era nga mu kitundu kino tugenda kuba nga tutunuulira buli kika, ng’otwaliddemu n’emirimu gyakyo eri Ssaabasajja.\nKiwanuuzibwa nti abantu okufuula ensolo, ekimera oba ekyennyanja omuziro gwabwe kirina okuba nga kirina akabi ke kyakola ng’okubalwaza oba okubattira owooluganda bwe batyo ne bakikyawa.\nEkika kino jjajja waakyo ye Mukiibi Ssebuko eyabeeranga ku kasozi Wassozi mu Busiro, eno gye yava ne yeegatta ne Kintu e Magiira ne balwanyisa Bemba. Omukulu w’akasolya ye mutaka Ndugwa atuula e Ssekiwunga – Katende, Mawokota.\nAkabbiro k’omuziro guno maleere (buno buba butiko obumera ku nkonge z’emiti oba we batemye ettabi)\nkyokka kigambibwa nti mu kusooka kaali nfudu naye lwali olwo ne wabaawo omuvule ogwawagukako ettabi kyokka ne lisigala nga lirengejja era bwekityo ne limerako amaleere.\nMutabani wa Mukiibi eyali ayitibwa Ssemwogerere Mulwangwa bwe yabulaba n’ayita kitaawe n’abulaba era n’asalawo alinnye abunoge kyokka ab’akyalinnya mukyala we n’amugamba nti, “mukama wange oluku olwo olulengejja teruukugwire?” ye n’awalaaza empaka n’amuddamu nti, “bwe lunaaba lungwira nnaalwewoma.” Naye aba yaakakiggya mu kamwa ettabi ne liwogoka ne limugwira n’azirika okumala akaseera era olwadda engulu n’alagira nti tewabanga ow’enda ye alya amaleere era n’alagira ne ku ŋŋoma ye bakubengako ekisoko ekigamba nti,\n“sseruku lulengejja, simanyi lulingwira, bw’ompa akawala ako ng’ebbanja liwedde” era bwe gutyo ne gugattibwa ku mubala ogwasooka ogugamba nti, “lwa Ndugwa lwa Katende.”\nAb’olugave balina amasiga kkuminamukaaga omuli: erya Kiwanda Natigo e Magala Ssingo, Kasoma Nakatanza e Migadde Kyaddondo, Ssettuba e Ddundu Busiro, Kagolo Ssebugulu e Kanyike Mawokota, Namugwanga e Bubwa Kyaggwe, Ssebiso Myamba e Ndugu Kyaggwe, Kyabasinga Nyombi e Nanvule Busiro, Ssenkusu e Wassozi Busiro, Kakulukuku e Nnono Busujju, Ssebwana e Gganda Busiro, Kigenyi e Lwajje Buvuma, Jjooga e Nsonga Kyaggwe, Kaweekwa e Ggangu Kyaddondo, Ssekiwa e Kangavve Bulemeezi, Ntambi e Ggaba Kyaggwe ne Nswaswa e Naluvule Busiro.\nEmirimu gy’aboolugave mu lubiri mulimu; okwalirira ekiwu kya Kabaka, okukima amazzi ga Kabaka g’anywa, okuweesa empiima Naluwangula Kabaka gy’alwanyisa, Kasujju Lubinga y’asumikira abalangira okubasalira emisango n’okubasimbira emituba n’emiramula, okukuuma n’okukuba mujaguzo, okuleeta omuzaana wa Nanzigu wamu n’okusamirira Nagawonye, Mukasa, Kiwanuka ne Ddungu.\nAugust 8, 2010 at 12:14 am #26889\nAbeng’onge bakomazi ba Kabaka\nNGA bwe tuzze twogera ku mirimu gy’ebika by’Abaganda ewa Kabaka, leero katukutuuseeko emirimu gy’Abeng’onge n’Aboobutiko:\nOmukulu w’Akasolya ayitibwa Kisolo atuula e Bweza mu Busujju. Akabbiro kaabwe Kaneene. ‘Emibala givuga nti,\n1. Be bakomazi ba Kabaka abakulu. Okukomaga kwavumbulwa Omuzirang’onge ayitibwa Wamala mutabani wa Ssenkungu, ku mulembe gwa Ssekabaka Kimera. Abeng’onge be bakomaga olubugo Luyiira oluweebwa Mugema n’alusumikira Kabaka, Kaboggoza aleeta ensaamu ey’ekikomo n’agiraga Kabaka nga bw’agamba nti,\n‘Nze mukomazi wo omukulu, akukomagira embugo z’oyambala. Eno y’ensaamu gye nkomaza.\n2. Abeng’onge baafiiririra Obuganda ku mulembe gwa Kabaka Nakibinge.\nNakibinge bwe yayagala okuwangula Abanyoro, yagenda ewa Wannema n’amusaba mutabani we, Kyobe Kibuuka okumuyambako mu kulwana. Eby’embi, Kibuuka olutalo teyalusimattuka. Bw’atyo Oweng’onge Kaganda ow’e Bukasa mu Ssese mutabani wa Muganga e Ffunvu ye yaliyibwa ng’eggozi ewa Wannema olw’okufa kwa mutabani we Kibuuka Kyobe.\n3. Baakola nnyo mu kugaziya Obuganda.\nKiganda e Birongo Oweng’onge yayamba nnyo mu kuwangula Buddu okuva ku Bunyoro ku mulembe gwa Ssekabaka Jjunju.\nOmukulu w’Akasolya ye Ggunju atuula e Bukalango mu Busiro. Akabbiro Nnamulondo.\nEmibala gyabwe givuga nti,\n‘Weekirikite, Ggunju ajja.\nGabolokota teggwa nte\nGgwe osoose obuliika, ow’omukago talaama.’\nEmirimu gyabwe ku Kabaka:\n1. Bakubi ba mujaguzo (eng’oma z’Obwakabaka).\nOwoobutiko akola omulimu ogwo ayitibwa Kimoomera atuula e Manze mu Busiro. Eng’oma ze ezikubibwa Kimoomera kuliko Namanyonyi ne Timba.\n2. Be baleega eng’oma entenga.\nEng’oma eyo yaleegebwa Kajugujwe Mmunyi, Kabaka bwe yagiwulira ng’evuga n’agyagala nnyo, n’agitwala n’agifuula eng’oma y’Obwakabaka.\n3. Be balya Obwakawungu.\nKawungu ow’e Mawokota ye yanonanga Lubaale Mukasa e Ssese ng’ajja okulya Obwakabaka. Omulimu ogwo gwakakata ku Beng’onge ku Chwa II. Nazzikuno ng’omulimu gw’Obwakawungu gukolebwa Baffumbe bokka.\n4. Beetaba mu kutwala entebe Nnamulondo ku Wankaaki ng’omulangira agenda kusikira Obuganda.\nAbantu abakola omulimu ogwo babeera bana era Owoobutiko abeerako ayitibwa Mutagwanya.\n5. Be baatandikawo entebe ya Nnamulondo Kabaka kw’atuula.\nOmulangira Mulondo, mu kusikira kitaawe Ssekabaka Nakibinge, yali muto nnyo bwe batyo bakkojjaabe Aboobutiko ne bamubajjira entebe okutuulangako, abantu basobole okumulaba. Era okuva olwo entebe y’Obwakabaka eyitibwa Nnamulondo.\n6. Aboobutiko basanyusa Kabaka n’amazina Amaggunju.\nAmazina gano gaatandikira ku Kabaka Mulondo nga bakkojjaabe banoonya okumusanyusa engeri gye yalya Obwakabaka nga muto. Okuva ku ye, Aboobutiko bakola omulimu gw’okusanyusa Kabaka nga bamuzinira Amaggunju.\n7. Be bakuuma ekita ‘Mwendanvuma’.\nOwoobutiko akuuma ekita ekyo ayitibwa Luboyera atuula e Busaanyi mu Busiro. Ekita Mwendanvuma kimu ku bintu ebikulu ebiragibwa Kabaka ng’asika.\n8. Be bakabona ba Lubaale Nnende.\nOwoobutiko eyakolanga omulimu ogwo ye Kajugujwe ow’e Bukeerere.\nPublished on: Saturday, 7th August, 2010\nAugust 28, 2010 at 7:08 am #26965\nOMUZIRA NYONYI SEKABIRA\nAb’ekika kino babeera bazzukulu ba Kitanda e Kkonko Kyaggwe era\nng’akabbiro kaabwe Ngujulu.\nOmubala gwabwe guvuga nti\now’omugugu aliguta, Ssendabanyoro tentama, akaana k’enjaza alikatta alikalya.\nEkika kino kirina amasiga amakumi abiri okuli erya;\nKinaalwa e Nsenge Kyaggwe , Kyonga e Nyenga Kyaggwe, Kiddu e Kigoma Kyaggwe ,\nWaguma e Naminya Kyaggwe,\nMutwalume e Kkonko Kyaggwe,\nSsekkeba e Malindi Kyaggwe,\nNakibinga e Gguluma Kyaggwe,\nGenaanya e Nakyessanja Kyaggwe,\nMawawa e Bugabo Kyaggwe,\nMalevu e Butavujja Kyaggwe,\nMukongoolo e Kitovu Kyaggwe,\nKawanda e Wakisi, Kyaggwe,\nLugwa e Buku Kyaggwe,\nKasota e Bugoma Kyaggwe,\nKabaale e Nakiso Kyaggwe,\nKasasa e Bujaagu Kyaggwe,\nKambugu e Buziika Kyaggwe,\nNanyungu e Buwoola Kyaggwe,\nSsematimba e Najjembe Kyaggwe\nn’erya Mbwabwa e\nEbyafaayo biraga nti ekika kino kye kimu ku binnansangwa era kyaliwo nga Ssekabaka Kintu tannajja era ng’abeekika kino baasooka kuva Bunyoro ne basenga e Kiwawu mu Busujju. Eno gye baava ne basengukira mu bitundu bya Mabira mu Kaggwe era Ssekabaka Kintu weyajjira mu Buganda nga bataka e Kyaggwe era ky’ova olaba nti ab’amasiga bonna basangibwa mu Kyaggwe.\nEkitebe kyabwe ekikulu kyasooka kubeera Kirugu kyokka oluvannyuma ne badda e Kkonko era mu kitundu ky’e Kyaggwe. Olwokuba Kyaggwe alinaanye Busoga, ab’enjaza bangi Bakabaka ab’enjawulo baabatumangayo okugeza\nSsekabaka Kyabaggu yasindika Masanso ow’e Naminya agende akole emirimu gye e Butiki mu Busoga ng’omubaka we era buli muganda eyayagalanga okugenda yo, ng’alina kusooka kuyitira wa Masanso era nabwekityo omusoga yenna eyayagalanga okujja e Buganda, ng’asooka kumutegeeza.\nOlumu Masanso Kabaka yamubuuza nti, ‘Waguma okusigala e Busoga’ Masanso n’amwanukula nti “Naguma” era okuva olwo Masanso n’agattibwako erya Waguma.\nNg’oggyeeko Masanso, ab’ekika kino abalala bangi nabo baalya emiruka egitali gimu mu Busoga era ne kireetera abantu bangi okulowooza nti Busoga limu ku matwale ga Buganda anti abasoga mu kiseera ekyo baalinanga okuleeta amakula\nEgimu ku mirimu gyabwe mu lubiri mwemuli; okuyiggira Kabaka enjovu anti ezaalinga mu mabira nga zifa tulo, okuleeta amakula ga Kabaka okuva mu Busoga wamu n’okukola ogwobuwooza mu kitundu ky’e Kigungu.\nAgamu ku mannya agatuumibwa ekika kino mulimu; Luyinda, Lukanda, Kafuuma, Masanso, Bbengo, Kibirango, Nkambwe, Nabulo, Bakwanye, Namuggalwa, Nakitanda ne Kanabeesa.\nSeptember 12, 2010 at 3:23 am #27007\nAbemmamba be bakakasa Kabaka\nAbemmamba Kakoboza nga bayisa ekivvulu mu mpaka z’emipiira gy’ebika by’Abaganda.\nOMUKULU w’ekika ky’Emmamba Owaakasolya ayitibwa Gabunga atuula e Buwaya mu Busiro.\nAkabbiro kaabwe Muguya.\n‘Akalya kokka, akalya kokka Ke keetenda obulyampola!\nSirya mmamba, amazzi nnywa!\nEno si mmamba\nGwe ndisanga mu menvu\nEmmamba ziri bbiri; eya Gabunga n’eya Nankere, Kakoboza.\nEmirimu gy’Abemmamba ku Kabaka:\n1. Be bakulira empingu ya Kabaka.\nEmpingu ly’eggye ery’oku mazzi. Gabunga Owemmamba y’akulira empingu ya Kabaka. Olubereberye yayitibwanga Mubiru naye bwe yabajja amaato ne gabeera mangi ne gabuna ennyanja Nalubaale, abantu kwe kugamba nti ‘amaato gabunga’ awo Mubiru kwe kufuna erinnya Gabunga.\n2. Be bakakasa Kabaka ku Bwakabaka. Kabaka bwe yabanga tannatuula ku Nnamulondo, yasookanga kugenda Bukeerere ewa Nankere okukula. Nankere olwamalanga okumukolako emikolo gyonna, olwo n’alyoka afuuka Kabaka oluvannyuma lwa Nankere okwogera ebigambo bino; ‘Kaakano ofuuse Kabaka, genda olamule Obuganda.’\nNankere era yagambanga ne Namasole nti, ‘Kaakano naawe oli Kabaka, genda ozimbe olubiri lwo e Lusaka. Kabaka munno tokyaddamu kumulabako’ era olwo Nankere ne Namasole tebaddangayo kulaba ku Kabaka.\n3. Be bakuuma olusozi Buddo, Kabaka kw’atikkirirwa engule. Owemmamba akola omulimu ogwo ye Ssemanobe mutabani wa Mugula e Ntebe.\n4. Be bawala amaliba g’ekiwu kya Kabaka.\nOwemmamba akola omulimu ogwo ayitibwa Kiyini.\nKiyini tawala maliba ga kiwu gokka,\nwabula y’awala n’amaliba Omulangira g’ayambala ng’alya Obuganda ko n’amaliba gonna Kabaka g’akozesa.\nObutaka bwa Kiyini buli Kikondo mu Mawokota.\nErinnya Kikondo lyava ku miti Kiyini kw’aleega amaliba ng’agawala.\n5. Abemmamba bamu ku bavunaanyizibwa ku kulongoosa ebiyigo bya Kabaka.\nNamukoka ow’e Ggoli yali omu ku bakola omulimu guno.\n6. Be bakabona ba Lubaale Nagaddya.\nEyakolanga omulimu ogwo ye Kasiga ow’e Bbendegere.\n7. Abemmamba okufaananako n’Aboobutiko,\nnabo bavunaanyizibwa ku kusanyusa Kabaka nga bamufuuyira ekkondeere eriyitibwa ‘Kawunde’.\nOmulimu ogwo gwakolebwanga Mukanga ow’omu Kikanga, Kiwumu.\n8. Nabo baggazi ba Kabaka. Wakkooli y’aggala enzigi ‘Bandabyekiremba’, ‘Kaalaala’ ne ‘Kagerekamu.’\nPublished on: Saturday, 11th September, 2010\nSeptember 12, 2010 at 4:09 am #27010\nEnnyange kanyonyi katono, kaagala nnyo okubeera awali ente.\nOmukulu w’ekika ye Mbaziiira,\natuula Bulimu mu Kyaggwe.\nOmubala gwabwe gwasimbulwa ku bimu ku bintu ebikulu mu butaka bwabwe, ng’ekibira ekiyitibwa Kyambadde.\nGuvuga nti, ‘Bampe omuggo nneewerekezeMu Kyambadde mulimu engo.’\nOmubala ogwo era gukubiriza Abennyonyi okwerinda n’okwerwanako mu kaseera akazibu.\nKyambadde kibira kikulu nnyo mu butaka bw’Abennyonyi era bakitya nnyo olw’ensolo enkambwe ng’engo ezaakibeerangamu.\nPublished on: Saturday, 3rd April, 2010\nSeptember 13, 2010 at 12:39 am #27012\nWangu, Mutunda 12, 2010\nAb’ekika kino bazzukulu ba Mugema era ng’obutaka bwabwe obukulu busangibwa Bbira mu Busiro,\nOmubala gwabwe guvuga nti, “Talya nkima, ssennya enku twokye ennyama”.\nEkika kino kirina amasiga munaana okuli erya;\nJjumba e Bunjakko mu Mawokota,\nKinyolo e Kisugu mu Kyaddondo,\nKisambu e Busambu mu Bulemeezi,\nLujumba e Bulenga mu Busiro,\nMmande e Kabembe mu Kyaggwe,\nMwanga e Kyamuwooya mu Bulemeezi,\nSsebukyu e Malangala mu Busujju\nn’erya Ssemuggala e Buggala mu bizinga by’e Ssese\nera nga bano bonna batuuka butereevu ewa Mugema.\nEbyafaayo biraga nti enkima kye kimu ku bika ebisinga obukulu wano mu Buganda era nga kyaliwo okuviira ddala ku Ssekabaka Kintu era nga kigambibwa nti ab’enkima baamaamira nnyo ebizinga by’e Ssese, ekyawaliriza Ssekabaka Kintu n’abalala obutalonderayo baami ne balekayo ab’enkima bakulembereyo.\nKigambibwa nti Ssekabaka Kintu bwe yakuba ekitebe e Bugonga mu ssaza ly’e Busujju, yasenga ne Balasi ow’enkima. Oluvanyuma lwa bino byonna, Balasi yazimba amaka ge e Malangala mu Busujju era bwe yazaala mutabani we Bwoya n’akula, yamuwaayo aweereze Kabaka mu lubiri era Kabaka yasiima n’amuwa obwa Ssaabawaali.\nBwoya naye bwe yazaala mutabani we Mulegeya, naye n’agoberera kitaawe mu kuweereza Kabaka wamu ne mutabani we omulala eyali ayitibwa Miyingo, oluvannyuma eyafuuka Katumba, eyaweesa ab’enkima ekitiibwa ky’obwajjajja bwa Buganda. Kino kyajjawo oluvannyuma lwa Ssekabaka Chwa okubula kyokka nga yagenda okubula nga mutabani we Kalemeera amugobye mu Buganda ku bigambibwa nti yali ayagadde omu ku bakyala be era bw’atyo n’awaŋŋangukira e Bunyoro.\nEbyembi Kalemeera bwe yatuuka e Bunyoro nayo n’aganza muka Kabaka Winyi eyali amanyiddwa nga Wannyana, ekintu ekyanyiiza ennyo Kabaka era Kalemeera yasalawo yeemulule adde ku butaka, ebyembi yafiira mu lugendo.\nBino byonna bigenda okubaawo nga Katumba ali Bunyoro aweereza ng’omubumbi wa Kabaka Winyi.\nEmbeera eno yaleetawo obweraliikirivu mu kiseera kino, anti Ssekabaka Chwa yali amaze okubula, mutabani we eyandibadde amuddira mu bigere nga naye afudde. Mu kiseera kino, Katumba we yategeereza abakulu nga Kalemeera bwe yali alese omwana owoobulenzi e Bunyoro era abakulu olwawulira bino ne bamukwasa abantu abalala abakulemberemu bagende banone omwana ono.\nOmulangira ono nnyina olwafuna olubuto n’aggyibwa mu lubiri anti Katumba yamatiza Winyi nti omuganga yamugamba nti singa omu ku bakazi ab’afunye olubuto, amuggyanga mu lubiri n’amuzimbira mu bakopi kyokka nga kino Katumba ye yakyeyiiyiza olwokwagala okutaasa Wanyana aleme kuttibwa na lubuto era Kabaka n’akikkiriza.\nKimera olwazaalibwa yakukulirwa mu kisenyi Katumba gye yabumbiranga era nga y’ayambako Wanyana mu kumulabirira. Wano we waava erinnya lya Mugema kuba ye yamugema n’atafa wadde ng’embeera teyali nnyangu era kuno ab’enkima kwe bagatta okuyitibwa bajjajja ba Buganda oba bannakazadde ba Buganda.\nSeptember 13, 2010 at 2:56 am #27013\nAbeekibe basenero ba Kabaka\nABAGANDA kibawa essanyu okuweereza Omutanda era buli kika baakiwa emirimu gye kirina okumuweereza. Leero katubatuuseeko emirimu gy’ekika ky’Ekibe:\nOmukulu w’ekika ky’Ekibe ayitibwa Muyige\natuula e Wantaayi mu Kyaggwe.\nAkabbiro kaabwe Kassukussuku.\n]Kambuuze, ekibe kyekubye ensiko?Kyasanku bakuzaala wa? Ku kizinga Wambwa gw’akwana amalirira.\nMuteesa bw’anywa, by’anywa, anywa nvuba. Muyige wa ddalu, wa ddalu!”\nEmirimu gyabwe ku Kabaka gye gino:\n1. Be basenero ba Kabaka. Abeekibe be bakulira essenero ly’omwenge gwa Kabaka. Omutaka akola omulimu guno ayitibwa Sseruti.\nOmulimu guno baagutandikira ku Ssekabaka Ssemakookiro. Olubereberye omulimu ogwo gwali gukolebwa Banvuma.\nSsemakookiro aba ali e Namwezi mu Kyaggwe, ng’ateekateeka okulumba mugandawe, Jjunju, Kyasanku Oweekibe n’asabibwa Ssemakookiro omwenge.\nMu kugumutwalira, yatwaliramu oluseke bw’atyo Ssemakookiro n’amubuuza nti, ‘Omwenge gwange gw’osimbyemu oluti gubadde ki? kwe kumuddamu nti oluti lwali lwakumuyambako kugunywa bulungi nga tegumuyiikira era naye n’akizuula nga kituufu ate ne gumuwoomera nnyo.\nOlulala bwe yamutuma omwenge yamugamba nti, ‘Ndeetera ku mwenge nnyweeko ng’otaddemu n’oluti lwe wanteeramu olulala.’\nOkwo Omulangira kwe yasinziira okutuuma Kyasanku erinnya Sseruti. Era bwe yalya Obwakabaka omulimu gw’obusenero yagukwasa musajja we Kyasanku n’agukoleranga e Buikwe mu Kyaggwe.\nBw’atyo omukulu w’essenero bwe yajja okuyitibwa Sseruti.\n2. Be basenero b’omwenge gwa Nnaalinnya. Omutaka Mbugayamunyoro y’akola omulimu guno.\n3. Abeekibe era bagoma ku Ntamiivu ya Kabaka. Entamiivu emu ku ng’oma za Kabaka eza Mujaguzo.\nOmuzirakibe akola omulimu guno ayitibwa Kalinge.\n4. Bavuzi b’amaato ku mpingu ya Kabaka. Empingu ly’eggye lya Kabaka ery’oku mazzi.\nPublished on: Saturday, 17th July, 2010\nSeptember 19, 2010 at 12:06 am #27026\nAbembogo bakongojja Kabaka\nBazzukulu ba Kayiira e Mugulu mu\nSsingo nga bakongozze Kabaka Mutebi bwe yali atikkirwa e Naggalabi mu 1993.\nOmukulu w’ekika ky’Embogo Owaakasolya ye Kayiira, atuula e Mugulu mu Ssingo. Akabbiro kaabwe Ndeerwe. Emibala gyabwe givuga nti;\n(a) ‘Kadagado kaagwa\nAka Namagembe kaabula akalonda\nTokwatako ng’olidde embogo\n(e) Kyana kya mbogo e Ssenge\nKye ndikwatako Ssenge’ Ogwo gwa Ssekayiba.\n1. Bakongozzi. Be bakongojja Kabaka ne Nanzigu. Mu Buganda, olw’ekitiibwa n’obukulu bwa Kabaka, akongojjebwa. Omuzirambogo akongojja Kabaka ye Ssekayiba e Ssenge.\n2. Abembogo baggazi. Emiryango gy’olubiri lwa Kabaka mingi ddala era Abembogo be baggazi b’oluggi Nsigo. Omuzirambogo ayitibwa nsigo ye mumyuka wa Mulamba akulira abaggazi bonna.\n3. Be bakwata engabo n’amafumu ga Kabaka. Engabo ya Kabaka gye bakwata eyitibwa Kaamaanyi.\n4. Be baleeta Lubuga nga Kabaka asikira Obuganda. Kabaka tasika yekka, asika ne Lubuga era Lubuga oyo aleetebwa Bambogo.\nEkika kya Namung’oona:\nOmukulu w’ekika ye Kajjabuwongwa.\nAkabbiro kaabwe Mutima.\nMu Kyambadde mulimu engo\nAkaana ak’obulenzi tokawa mpindi mu ngalo.’\n1. Be basitula ensawo omubeera amakula ga Kabaka. Kajjabuwongwa ye yakwatanga ensawo omwabanga amayembe ga Ssekabaka Kintu n’eddagala lye. Era Ssekabaka Kintu bwe yabangako w’alaga, nga Kajjabuwongwa y’amulagula.\n2. Era baakolanga omulimu gw’obukomazi..\nEmikomago gyabwe gyali ebiri;\nNnaakeera ne Kalibattanya.\nGyombi gyalinga ku butaka bwabwe e Kasaka. Ensaamo yaabwe enkulu yayitibwanga Bwefunge.\nSeptember 26, 2010 at 6:16 am #27065\nAbentalaganya be bakuba eng’oma eragira Obuganda okukoma okukungubaga\nAbaganda lwe baakungubaga nga bali ku Masiro g’e Kasubi nga gayidde.\nOMUKULU w’ekika ky’Entalaganya ayitibwa Bambaga atuula mu Bulemeezi.\nAkabbiro kaabwe Maleere.\n‘Basajja balamaga, bajja balamaga,\nBalamaga, ne jjo ndiramaga nga nteganira obutaka.\nEmirimu gy’Abentalaganya mu lubiri gye gino:\n1. Be basimba oluwaanyi ku biggya by’abalangira okubiramba.\n2. Bayizzi: Nalumenya ow’e Nsolo mu Busiro ye Mukangula (omuyizzi) wa Kabaka.\nAbentalaganya era be baakuumanga embwa ‘Mukooza’ era nga be bakuuma ekide kyayo ekiyitibwa ‘ssirirwamagumba.’\n3. Be bakuuma n’okukuba eng’oma ‘Nakawanguzi’, eragira abantu okukomya okukungubaga mu Buganda. Wano mu Buganda, okukungubaga kwonna kwabanga n’ekiseera ekigere kye kulina okumala. Ekiseera ekyo bwe kyaggwangako, Obuganda bwategeereranga ku kuvuga kwa ng’oma eyo Nakawanguzi’.\nEng’oma eyo ya kitiibwa nnyo mu Buganda era buli muntu eyabanga agenda okuttibwa, bwe yaddukanga n’atuuka awali eng’oma eyo, nga tattibwa.\nBwe gutyo bwe gwabanga ne ku nsolo eyabanga egenda okuttibwa. Omuntu oyo yasigalanga awo ng’aweereza eng’oma eyo.\nEng’oma eyo tevuga nteera, ewerekerwako endala ssatu okuli; Namigaya, Kiwaggu ne Namutebi.\n4. Be basamirira Lubaale Mukasa.\n5. Be batereka ejjembe Lugala. Ejjembe eryo likuumibwa Kazaala e Bambaga.\nSeptember 26, 2010 at 7:47 am #27068\nWangu, Mutunda 26, 2010 Awasooka Ekirowoozo Alipoota\nAb’ekika kino bazzukulu ba Mugema era ng’obutaka bwabwe obukulu busangibwa Bbira mu Busiro, ng’akabbiro byenda.\nJjumba e Bunjakko mu Mawokota, Kinyolo e Kisugu mu Kyaddondo, Kisambu e Busambu mu Bulemeezi, Lujumba e Bulenga mu Busiro, Mmande e Kabembe mu Kyaggwe, Mwanga e Kyamuwooya mu Bulemeezi, Ssebukyu e Malangala mu Busujju n’erya Ssemuggala e Buggala mu bizinga by’e Ssese era nga bano bonna batuuka butereevu ewa Mugema.\nNovember 14, 2010 at 8:17 am #27259\nAbanamung’oona be bakomazi ba Ssaabasajja\nOmukulu w’ekika ow’Akasolya ayitibwa Kajjabuwongwa. Akabbiro kaabwe mutima ate omubala gwabwe guvuga nti, “Yajja aseka, mu Kyambadde mulimu engo. Akaana ak’obulenzi tokawa mpindi mu ngalo.”\nAbeddira Namung’oona be basitula ensawo omubeera amakula ga Kabaka. Ku mulembe gwa Ssekabaka Kintu,\nKajjabuwongwa ye yakwatanga ensawo omwabanga amayembe ga Ssekabaka Kintu n’eddagala lye. Kintu bwe yabanga anaatambula, Kajjabawungwa nga y’amulagula.\nAba Namung’oona era baakomaganga. Emikomago gyabwe emikulu gyali ebiri.\nOgumu guyitibwa Nnaakeera omulala Kalibattanya. Gyombi giri ku butaka bwabwe e Kasaka ate ensaamo yaabwe enkulu yayitibwanga Bwetunge.\nPublished on: Saturday, 13th November, 2010\nNovember 21, 2010 at 3:56 am #27255\nAbaakayozi bagoma era bayizzi ba Kabaka\nEkika ky’Akayozi omukulu waakyo ye Magambo. Atuula Kyango e Mawokota ate akabbiro kaabwe Nsombyabyuma. Omubala gwabwe guvuga nti, “Ggwe Mukigi, ggwe Nsasa.”\nAbaakayozi bayitibwa, Bakyango abalumikattaka. Emirimu gy’Abaakayozi ku Kabaka gye gino: Bagoma ku ng’oma za Kabaka eziyitibwa Kanabba nga eno y’engoma y’Obwakabaka evugira abalangira ababeera baseeseetuse ku lubu olulya Obwakabaka.\nAbalangira abali mu lubu olwo kye bava bayitibwa abalangira ba Kanabba. Olubu lwa Bakanabba lwe lubu lw’abazzukulu b’abaana ba Kabaka abalala.\nEng’oma Kanabba ebavugira mu bitiibwa byabwe eby’enjawulo, naye buli lwe bagenda nga basemberayo mu kuzaaliganwa, nga nayo erekeraawo okubavugira. Abalangira ba Kabanbba tebasikira Bwakabaka okuggyako mu mbeera nga tewali mulangira wa lulyo lwa Olw’engoma.\nAbaakayozi be bavunaanyizibwa okunona lubaale Mukasa e Ssese era abaakayozi baakolanga n’omulimu gw’obukanguzi (obuyizzi) ku Kabaka. Omulimu gwakolebwanga Ssewannyaga ow’e Mmanja mu Busiro.\nPublished on: Saturday, 20th November, 2010


Okukungubaga 2 | Bayibuli ey'Oku Mukutu Gwaffe Ogwa Intaneeti | New World Translation\nObusungu bwa Yakuwa bubuubuukidde Yerusaalemi\nTewali kusaasira (2)\nYakuwa alinga omulabe we (5)\nSayuuni bakikaabira (11-13)\nAbayitawo bakudaalira ekibuga ekyali kirabika obulungi (15)\nAbalabe ba Sayuuni bajaganya olw’okuba kigudde (17)\nא [Alefu] 2 Yakuwa abisse ku muwala wa Sayuuni ekire eky’obusungu bwe. Obulungi bwa Isirayiri abusudde ku nsi okuva mu ggulu.+ Tajjukidde ntebe ya bigere bye+ ku lunaku olw’obusungu bwe. ב [Besu] 2 Ebifo byonna Yakobo mw’abeera Yakuwa abizikirizza awatali kusaasira. Mu busungu bwe, amenye ebigo bya muwala wa Yuda.+ Assizza wansi era n’atyoboola obwakabaka+ n’abakungu be.+ ג [Gimeri] 3 Mu busungu bwe obubuubuuka atemye buli jjembe lya Isirayiri.* Yaggyayo omukono gwe ogwa ddyo ng’omulabe azze,+Obusungu bwe bwabuubuukira Yakobo ng’omuliro ogwokya byonna ebigwetoolodde.+ ד [Dalesi] 4 Awese omutego gwe ng’omulabe; okufaananako omulabe, ateeseteese omukono gwe ogwa ddyo okulumba;+Yattanga abo bonna abaali basanyusa amaaso gaffe.+ Yafuka obusungu bwe ng’omuliro+ mu weema ya muwala wa Sayuuni.+ ה [Ke] 5 Yakuwa afuuse ng’omulabe;+Azikirizza Isirayiri. Azikirizza eminaala gye gyonna;Azikirizza ebigo byonna. Aleetedde muwala wa Yuda okukungubaga ennyo n’okukuba ebiwoobe. ו [Wawu] 6 Amenye ensiisira ye+ ng’amenya akasiisira ak’omu nnimiro. Akomezza* embaga ye.+ Yakuwa aleetedde embaga ne ssabbiiti okwerabirwa mu Sayuuni,Era mu busungu bwe obungi tafuddeeyo ku kabaka ne kabona.+ ז [Zayini] 7 Yakuwa yeesambye ekyoto kye;Yeesambye ekifo kye ekitukuvu.+ Awaddeyo ebisenge by’eminaala gya Sayuuni mu mukono gw’omulabe.+ Baaleekanira mu nnyumba ya Yakuwa,+ nga bwe kiba ku lunaku lw’embaga. ח [Kesu] 8 Yakuwa amaliridde okuzikiriza bbugwe w’omuwala wa Sayuuni.+ Aleeze omuguwa ogupima.+ Omukono gwe tagukugidde kuzikiriza.* Aleetera ekigo ne bbugwe okukungubaga. Byonna binafuye. ט [Tesu] 9 Enzigi ze zisse wansi mu ttaka.+ Azikirizza era amenye ebisiba bye. Kabaka we n’abakungu be bali mu mawanga.+ Tewali n’omu agoberera mateeka;* ne bannabbi tebafuna kwolesebwa okuva eri Yakuwa.+ י [Yodi] 10 Abakadde ba muwala wa Sayuuni batuula wansi ku ttaka ne basirika.+ Bayiwa enfuufu ku mitwe gyabwe era bambala ebibukutu.+ Abawala embeerera ab’omu Yerusaalemi bakutamye ne bateeka emitwe gyabwe ku ttaka. כ [Kafu] 11 Amaaso gange gakooye olw’okukaaba.+ Ebyenda bintokota. Ekibumba kyange kiyiise ku ttaka, olw’okugwa kwa muwala w’abantu bange,+N’olw’abaana abato n’abawere abazirikira mu bibangirizi by’ekibuga.+ ל [Lamedi] 12 Babuuza bannyaabwe nti, “Emmere n’omwenge biri wa?”+ Olw’okuba bazirikira mu bibangirizi by’ekibuga ng’omuntu atuusiddwako ebisago,Ng’obulamu bugenda bubaggwaamu nga bali mu mikono gya bannyaabwe. מ [Memu] 13 Nkuwe kyakulabirako ki,Oba nkufaananye ki ggwe muwala wa Yerusaalemi? Nkugeraageranye ku ki okukubudaabuda ggwe muwala wa Sayuuni embeerera? Kubanga ekiwundu kyo kinene okwenkana ennyanja.+ Ani ayinza okukuwonya?+ נ [Nuni] 14 Bannabbi bo bye baalaba mu kwolesebwa ku lulwo byali bya bulimba era tebyalimu nsa,+Tebaayanika nsobi zo oleme okutwalibwa mu buwambe,+Naye baakubuuliranga okwolesebwa okw’obulimba era okubuzaabuza.+ ס [Sameki] 15 Abo bonna abayitawo ku luguudo bakuba mu ngalo okwoleka obunyoomi.+ Bafuuwa oluwa olw’okwewuunya+ era ne banyeenyeza muwala wa Yerusaalemi omutwe, nga bagamba nti: “Kino kye kibuga kye baayogerangako nti, ‘Kyalungiwa ne kituukirira, essanyu ly’ensi yonna’?”+ פ [Pe] 16 Abalabe bo bonna bakujerega. Bafuuwa oluwa era ne baluma obugigi ne bagamba nti: “Tumumize.+ Luno lwe lunaku lwe tubadde tulindirira!+ Lutuuse era tululabye!”+ ע [Ayini] 17 Yakuwa akoze nga bwe yayagala;+ atuukirizza kye yagamba,+Kye yalagira edda.+ Amenye awatali kusaasira.+ Aleetedde omulabe okukuwangula n’ajaganya; agulumizza amaanyi* g’abalabe bo. צ [Sade] 18 Ggwe bbugwe wa muwala wa Sayuuni, omutima gw’abantu gukaabirira Yakuwa,Amaziga ka gakulukute ng’omugga emisana n’ekiro. Teweewummuzaamu, eriiso lyo* toliwummuza. ק [Kofu] 19 Situka! Kaaba ekiro, ng’ebisisimuka byakatandika. Tegeeza Yakuwa byonna ebikuli ku mutima ng’okaaba amaziga. Wanika emikono gyo gy’ali olw’obulamu bw’abaana bo,Abazirikira olw’enjala ku buli luguudo.+ ר [Lesu] 20 Laba, Ai Yakuwa, tunula ku oyo gw’obonerezza. Mazima ddala abakazi balye abaana baabwe,* abaana baabwe be baazaala?+ Era ne bakabona ne bannabbi battirwe mu kifo kya Yakuwa ekitukuvu?+ ש [Sini] 21 Emirambo gy’abalenzi n’abasajja abakadde giri mu nguudo.+ Bawala bange embeerera n’abavubuka battiddwa ekitala.+ Osse ku lunaku olw’obusungu bwo; osse awatali kusaasira.+ ת [Tawu] 22 Oyita entiisa okuva ku njuyi zonna, nga gy’obeera nti ogiyitira olunaku olw’embaga.+ Ku lunaku olw’obusungu bwa Yakuwa, tewali n’omu yasimattuka wadde okuwonawo;+Abo be nnazaala* ne nkuza omulabe wange abazikirizza.+\n^ Oba, “aggyeewo amaanyi ga Isirayiri gonna.”\n^ Oba, “Azikirizza.”\n^ Obut., “kumira.”\n^ Oba, “bulagirizi.”\n^ Obut., “ejjembe.”\n^ Obut., “muwala w’eriiso lyo.”\n^ Oba, “ebibala by’enda yaabwe.”\n^ Oba, “nnazaala nga balamu bulungi.”


Bukedde Online - Ekibiina kirumbye Bad Black ku bya ssente\nBuchaman bamukubye n'atwalibwa mu ddwaalir...\nABEEKIBIINA ky’eddembe ly’obuntu batabukidde Bad Black ne bamalaaya abaagala okufuna ssente za gavumenti kyokka nga bye bakola biri mu bumenyi bw’amateeka.\nGideon Tugume akulira ekibiina kya Human Rights Defenders Association (HURIDA) mu kiwandiiko kye yafulumizza yategeezezza nti ennyingo 136, 137, 138 ne 139 mu tteeka ziraga bulungi nti obwa malaaya musango era ne yeewuunya lwaki poliisi teyongera maanyi mu kugakwasisa.\nYagambye nti kyali kikyamu okukkiriza Shanita Namuyimbwa amanyiddwa nga Bad Black okukola akalango akakunga bamalaaya obutasemberera bavuzi ba lukululana kubanga abantu be yali akunga bamenyi ba mateeka abeetaaga okukwatibwa obukwatibwa.\nYagambye nti ne Bad Black eyakkiriza ng'atwaliddwa mu kkooti nti yali akola bwa malaaya, talina kuweebwa mwagaanya nga guno kubanga ekifaananyi kye mu bantu kyayonooneka ate nga tavangayo mu lwatu kuvumirira muze guno oguleetedde eggwanga ebizibu ebingi.\nTugume yagasseeko nti ayagala akalango ako kayimirizibwe mu bwangu era n'alaalika okutwala abali emabega w'akalango ako mu kkooti singa kasigala nga kagenda mu maaso ku mpewo.\nBad Black abadde agamba nti abanja minisitule y'ebyobulamu obukadde 500 ez'akalango ke yakuba ng'akunga bamalaaya okwewala abavuzi ba lukululana baleme kukwatibwa n'okusaasaanya Corona. Kyokka bwe yabadde akwasibwa bbokisi egambibwa nti yabaddemu ssente z'abanja yagambye nti entalo azikomezza kubanga yafunye kye yabadde alwanirira.\nOnoosanyukira wa ku lunaku lw'Abajulizi?


Bukedde Online - Kiikino ekika kya Kamulali ekikuwa ssente ku myezi esatu\nAkulira ebitongole ebitwala abakozi ebweru...\nEbinyeebwa bitemere emirundi 2 okubala obulungi...\nKatamba ng'alaga Kaamulali,\nKKAMPUNI ya Vision Group efulumya ne Bukedde, ekwataganye ne bbanka ya dfcu, ekitebe kya Budaaki mu Uganda, kkampuni y’ennyonyi eya KLM ne Koudjis Nutrition BV, okunoonya omulimi n’omulunzi asinga mu Uganda omwaka gwa 2018 wansi w’omulamwa ogugamba nti ‘Obulimi obukolanga bizinensi?’ Abanaavuganya mu mpaka zino mujja kutuweereza amannya gammwe tubatuukirire tubawandiikeko buli Mmande.\nleero AMON MUKASA akuleetedde Shiekh Abdul Akim Katamba ‘‘Ttiya gaasi” nga Imaam w’omuzikiti gwa Masigid Nuur e Nasejjobe nga mutuuze ku kyalo Kabembe mu ggombolola y’e Kasawo mu Mukono ng’akulaga ennima ya kaamulali wa ‘Chil’ ey’omulembe.\nOKUTANDIKA KAMULAALI kye kimu ku birime omuntu mw’asobola okufuna ssente ssinga omulimi awaayo obudde n’anoonyereza ekika ekituufu eky’ettunzi nga tekirumbibwa bulwadde.\nMu kusooka nnali mulimi wa mmwaanyi era zannyamba mu kuweereranga abaana, wabula akawuka bwe kajja ne kazirya kumpi kuzimalawo ate nga nalina abaana abasoba mu 20 b’empereera ensi n’ensobera. Nalina mukwano gwange nga Omuyindi bwe twali twogera n’ampa amagezi okutandika okulima kaamulali.\nNasalawo okutandika okulima kamulaali era natandika n’ekika kya Hot pepper, ono bookisi nga tugitunda 4000/- olumu nga kasingawo okusinziira ku bbeeyi. Wabula ekizibu kye nasanga mu kaamulali ono nga bamwesosola mu ku mugula ate enkuba bw’eyitirira ng’ayatika.\nBwe natambulako mu balimi ab’enjawulo ne bye nalabanga gye tumutunda kwe kusalawo okukyusa ekika ne ntandika okulima ‘chili’ ekika kya bad eye wadde nga waliwo ebika ebirala okuli chili short eye, cayene n’ebirala naye nze nasalawo okulima bad eye y’asinga okuba ow’ettunzi, ate ku myezi esatu obeera otandise okunoga.\nKalamba ng'afukirira kamulali\nBad Eye abeera n’obukoola bufunda nga buwanvu, kyokka kaamulali yennyini aba mutono nga muwanvuyirivu nga bw’olaba olugalo. ENNIMA Okumulima osooka kuyiwa nassale beedi nga muno amalamu omwezi gumu n’osimbuliza.\nMu kalimiro mw’omuyiwa funa ettaka eriddugavu olitereeze bulungi n’oluvannyuma oliggyemu obufunfugu oteekemu ebigimusa, oyinza okuteekamu nakavundira oba obusa sinakindi kalimbwe avudde mu bukuta bw’enkoko n’otabula bulungi n’ettaka n’oluvannyuma n’oyiwa ensigo.\nBw’omala okuyiwamu ensigo zzaako ettaka nga ttonotono okuzanguyiza okumera, bwe zimala okumera wayita omwezi gumu n’ekitundu n’otandika okusimbuliza. Naye nga zikyali mu beedi olina okuzifukirira buli lunaku.\nBw’oba osimba mu nnimiro, leka amabanga ga ffuuti ssatu ku ssatu okuva ku kikolo ekimu okutuuka ku kirala, kino kimuyamba okukula nga yeetaaya n’abala nnyo. Kirungi kaamulali okumusimba ng’olina w’ogenda okufuna amazzi okumufukirira kubanga amalawo ekiseera kiwanvu sizoni y’omusana n’emusanga, kino kitegeeza okusobola okumufunamu olina okumufukirira.\nOlina okumufuuyirako eddagala ery’obuwuka kubanga waliwo ekiwuka ekimulya, mufuuyire buli luvannyuma lwa nnaku 14. Olina okumukuuma nga temuli muddo, wabula muteekeko ekigimusa ky’oba osobodde okufuna oyinza okugula ebizungu bw’oba n’obusobozi oba okukozesa ebya nakavundira.\nKu myezi esatu n’ekitundu ojja kutandika okumukungula era nga anaatera okukungulwa tofuuyira ddagala kubaanga ku katale k’ebweru gye tusinga okumutwala tebalyagala. Ssinga obeera omulabiridde bwotyo, asobola okuwangaala emyaka ebiri n’okusingawo.\nOKUKUNGULA Katamba agamba nti, bw’otandika okunoga onoga emirundi ebiri mu wiiki, naye kino kisinziira ku katale k’olina n’obugazi bw’ennimiro. Bw’obeera okungula olina okunoga akuze wadde nga tannaba kuba nga ayengedde, kyokka alina okuba ng’alaga nti anaatera okukyusa langi.\nBuli wiiki nkungula emirundi ebiri ku Mmande n’olwokuna okusinziira ku katale akabaawo. Mu kiseera kino mu wiiki nnoga kkiro 350, nga buli emu ngitunda 5,000/-. Wiiki nfuna 1,750,000/- nga sinaggyako misoso okuli entambula emutwala e Kampala, abakozi n’ebirala era hhenda okubiggyako nga nsigazza 1,000,000/- buli wiiki nga kino nsobola okukikola okumala emyezi ena.\nAKATALE Akatale ka Kaamulaali weekali, naye ng’okusinga gwe tulima wano tumutunda bweru wa ggwanga. Naye ng’okusinga agenda e United Arab Emirates ne Bungereza olumu n’ensi endala okusinziira ku kkampuni emutwala. Kino kitegeeza nti kikulu nnyo okubaza emyezi gy’akatale akalungi ebweru naddala nga bali mu butiti kubanga akatale kaawano katono era toyinza kukesigamako, e Nakasero bamugula naye batwala mutono ddala. Naye kikulu ate obutamala gafuuyira ddagala litta akatale, kaamulali bw’omutwala bakuwa ennamba era bw’atuuka ebweru basobola okwemulugunya ku kaamulali nga bakozesa eyo ennamba ne bamanya ani yatutteyo atali ku mutindo. Ekirungi ekirala ekiri ku kaamulali ono, ssinga bbeeyi y’omubisi eba mbi nnyo osobola okumukaza n’otunda omukalu ekitali ku hot pepper.\nABAKOZI Kye nasooka okukola kwekuba nga nsomesa abaana bange, era mu luwummula be bakola mu nnimiro anti mwe muva fiizi ne basoma, kino kitegeeza ne bwemba siriiwo omulimu gutambula. Wabula nnina abakozi abatali bankalakkalira era nsinga kubakozesa mu biseera by’okukungula kuba mba neetaaga abantu bangi okunoga amangu, okuggyako ne mu biseera by’okulima.\nEKITUNDU KINFUNYEEMU Sikoma ku kugaba mirimu kyokka, nsomesa abantu ebyobulimi ne ku muzikiti nayo nsomesezaayo era waliwo kati abatandise okulima kaamulali olw’okubaagazisa era bwe bamukunygula nze amutwala e Kampala ne mmutunda ne mbaleetera ssente.\nOKUKUUMA EBITABO Kino kikulu, kubanga kye kisalawo oba okola oba tokola. Abalimi abamu balemwa okukuuma ebitabo ekivaamu butamanya oba bizinensi ekola n’omuwendo gw’amagoba g’aba afunye.\nTwala eky’okulabirako kya kaamulali akungulwa kati, natandika okusimbuliza nga March 20, 2018 ne ntandika okunoga June 08, 2018 nga nasooka kunoga kkiro 15 buli emu ne ngitunda 5000/- ne nfuna75000/- ate olunoga olw’okubiri lwaliwo June 22, 2018 ne nnoga kkiro 22 ne nfuna 110,000/-. Bwentyo mbeera mpandiika okutuusa omusiri lwe guggwaako nga ne sssente ezifuluma ne ze nteekamu zonnanziwandiika.\nOKUSOMOZEBWA Akatale ka kamulaali kakyukakyuka naddala ku katale k’ensi yonna olw’amawanga agamu okumulima bbeeyi n’egwa n’etuuka ku 1500/- ate nga tetulina busobozi ku kasalawo.


Bukedde Online - Ebya George Nsimbe bibi\nEbya George Nsimbe bibi\nSsingo eyawangula ekikopo ky'Amasaza ezzeemu enkaayana\nJas Mangat awangudde eza Gorrilas in the ...\nAdded 12th April 2016\nGeorge Nsimbe omutendesi wa Vipers\nLeero mu liigi ya Azam:\nBIDCO - Simba e Kakindu,10:30\nURA - JMC e Lugazi, 10:30\nLweza - KCCA e Wankulukuku, 10:30\nMaroons - Police e Luzira, 10:30\nVictoria Univ - Saints e Namboole, 10:30\nBright Stars - Vipers e Matugga, 10:30\nSoana - Express e Kavumba, 10:30\nLIIGI y’eggwanga eya Azam Uganda Premier League eddamu leero n’emipiira musanvu. Emipiira egisinga okubaako embiranye gwe gwa Lweza ng’ekyazizza KCCA FC e Wankulukuku ssaako Bright Stars nayo gw’ekyalizzaamu Vipers e Matugga.\nKCCA yaakawangula emipiira ena egy’omuddirig’anwa kyokka Lweza gy’ekyalidde tegiwangulangako bukyanga (Lweza) ejja mu liigi.\nKino omutendesi wa KCCA, Mike Mutebi ky’alina okusalira amagezi mu kaseera nga yeetaaga okuwangula emipiira mukaaga ku munaana gy’asigazizza atwale ekikopo kye ekisoose mu byafaayo bye ng’omutendesi.\nMuzamir Mutyaba, Ceaser Okhuti, Hassan Wasswa ‘Dazo’, Lawrence Kasadha, Ivan Ntege tebagenda kuzannya mupiira guno olw’obuvune era omumyuka wa Mutebi, Badru Kaddu agamba nti kyandibakosa kyokka bajja kusigala ku mulamwa gw’okufuna obuwanguzi basigale ku ntikko. E Matugga, mu byafaayo Vipers tewangulirangayo Bright Stars kyokka omutendesi wa Vipers, George Nsimbe alina okuvaayo n’obuwanguzi ttiimu ye bw’eba yaakusigala ng’evuganya ku kikopo.\nEnsonda mu Vipers zaategeezezza nti Nsimbe baamukunyizza nga bamubuuza lwaki ttiimu eyawangula ekikopo sizoni ewedde, eremeddwa okukola obulungi sizoni eno!\nOmu ku bakungu ba Vipers ataayagadde kwatuukiriza mannya, yagambye nti, “Twaleeta Nsimbe nga twagala atugatteko tuwangule ebikopo ebiwera kyokka bukya atwegattako ttiimu eyongera kuddirira.\n” Yagasseeko nti, “Nsimbe alina okulaga ekyamuleeta mu ttiimu agigatteko.” Guno gugenda kuba mulundi gwakusatu ng’omutendesi wa Bright Stars, Fred Kajoba tali ku katebe ka ttiimu ye olw’okulwalira ku Cranes bwe yali eva e Burkina Faso mu z’okusunsulamu abalizannya empaka za Afrika.\nBukya Nsimbe yeegatta ku Vipers, omutindo gwayo gugaanyi okummuka nga mu mipiira mukaaga gy’abadde mu mitambo gya ttiimu, awanguddeko esatu (Sadolin 2-0), (Maroons 1-0) ne (Soana 2-0) n’akubwa gumu (Lweza 2-1) n’okulemagana (Villa 2-2) ne (Police 0-0).\nNsimbe yategeezezza nti abazannyi be Kizito Keziron, Shafik Bakaki, William Wadri, John Ssemazzi, Brian Nkuubi ababadde abalwadde leero weebali era asuubizza nti bagenda kuva e Matugga n’obuwanguzi omulundi ogusoose mu byafaayo.\nEXPRESS ekyalinze kira giro: Ku Lwokubiri lwa wiiki ewedde, ssentebe wa Exprees, Francis Ntalazi yategeezezza nga bwe bagenda okuzira emipiira gya liigi oluvannyuma lwa FUFA okubakakka okuddamu omupiira ne Airtel Kitara ogwayiika mu Uganda Cup.\nEggulo Wasswa Bbosa yategeezezza nti singa mukama we amulagira okutwala ttiimu e Kavumba agenda kugitwala era alinze kiragiro.\nBbosa talina kutuula ku katebe ka Express oluvannyuma lwa FUFA okumukaliga emipiira ebiri. SC Villa ekomyewo: SC Villa ekomyewo mu ggwanga okuva e Morocco ttiimu yaayo FUS Rabat gye yabawuttudde ggoolo 7-0 mu za CAF Confederations Cup ku Lwokutaano.\nOmutendesi wa Villa, Ibrahim Kirya okukubwa olukunkumuli lwa ggoolo akitadde ku ddiifiri Mohamed Marouf okuva e Misiri gw’alumiriza okubasaliriza ekisusse.\nKirya yategeezezza nti abazannyi be baagezzaako kyokka baabadde bakooye nnyo olw’olugendo oluwanvu lwe baatambula mu bbaasi okuva e Casablanca ekibuga ekikulu ekya Morocco ennyonyi gye yabasuula okutuuka e Rabat gye baazannyira omupiira.\nKirya agamba nti ne bwe baayingidde ekisaawe ddiifiri yabalamudde ng’ali ku biragiro nti Villa terina kulumba Rabat. “Okukubwa sandikigaanyi kyokka ddiifiri Omuwarabu yabadde n’ekkobaane okutulemesa.\nBaasoose kututambuzza lugenda luwanvu mu bbaasi ne tutuuka nga tukooye ate ne mu kisaawe ne batunyaga. Bandituwangudde kyokka ebintu bye baatukoze byasusse,” Kirya bwe yategeezezza. Ng’ekitundu ekyokubiri kizzeemu, ekisaawe twasanze bakitobezza nga bamaze okukizuula nti engatto z’abazannyi bange ziseerera.\nPulezidenti wa ttiimu eno Ying. Ben Misagga yategeezezza nti tebagenda kuggwaamu maanyi kuba bakyalina ogw’okudding’ana. Baakudding’ana nga April 19.\nOmwala gwa Port Bell gutandise okuddaabirizibwa\nMuseveni abatemula abantu abageraageranyizza ku nsekere: 'Abalwanyi tebeekweka, kati ke bakutte engo ku mukira bagenda kulaba ekinaavaamu'\nBannayuganda babazigiridde ekyeyo e South Korea\nNkozi etikkidde abayizi 1200 Ssekandi n'abasaba okubeera abakozi abalungi


Bukedde Online - Emmotoka esse omwana wa Kayibanda\nAkakiiko ka Bamugemereire kakunyizza Mulira...\nAbdul Mulaasibamubbyeeko omuwala ne yeecwacwana...\nEmmotoka eyatomedde mutabani wa Kayibanda.Mu Katono ye mutabani wa Kayibanda\nJjuuzi emmotoka ya Kayibanda yamuzikirako ng’eweddemu amafuta ku Northern Bypass. Emmotoka yazzeemu okumuzikirako nga temuli mafuta, n’atuma mutabani we agagule kyokka emmotoka gye yamutomeredde n’afa. Kayibanda ng’amannya ge amatuufu ye Godfrey Sseguya yagudde ku kibabu ku Lwokuna ku makya.\nYakedde kusimbula mmotoka okugenda ku Bukedde Fa-Ma gy’akolera. Emmotoka temwabadde mafuta gamala n’emuzikirako nga yaakava awaka e Ganda mu Nsumbi okumpi n’e Nansana. Yatumizza mutabani we Ibra Matovu eyabadde akyebase ne bamuzuukusa agende anone amafuta. Matovu yakutte akadomola n’alinnya bodaboda okunona amafuta, kyokka emmotoka n’emutomera.\nKayibanda yalinze omwana nga tadda. Okuddamu okuwulira nga bamubikira anone omulambo mu ggwanika. Kayibanda yategeezezza; “Nnalinze nga ndaba omwana takomawo kwe kuyita munne ajje amuwondereko kubanga obudde bwe nnina okutuukirako ku Bukedde nalabye buyita.\nNnafunye essimu nga bantegeeza nti omwana afudde. Omwana abadde akuze ng’atandise okukola abadde muzimbi, afiiridde ku myaka 20, talese mwana.” Aba bodaboda baataayizza emmotoka eyatomedde Matovu ne bamuteekamu kyokka we baamutuusirizza e Mulago ng’afudde.\nDdereeva wa mmotoka eno Subaru UAX 453Q, Joel Ibanda 24, ow’e Kyebando - Nsumbi yakwatiddwa ali ku poliiis e Nansana. Kigambibwa nti yabadde atamidde. Yamutomeredde kumpi n’essundiro ly’amafuta erya Stabex nga waakava ku lidda e Gganda. Eyabadde avuga Ronald Lubwama ow’e Nansana Gganda yasimattuse n’ebisago ali mu ddwaaliro e Mulago.\nMatovu yaziikiddwa ku Lwakutaano e Mayungwe mu Bulo e Butambala. Kayibanda atera okufuna ebizibu by’emmotoka okuggwaamu amafuta. Gye buvuddeko gaaweddemu ng’ali ku Northern Bypass n’avaamu okugenda okugagula\nKayibanda agudde mu babbi ne bamukuba bubi\nEkigwo Ggumbya 'Kakongoliro' kiggulwawo nkya ku Ssande\nEbbinu ly’okulya enva ligguse e Nansana


Bukedde Online - Poliisi ekutte abagambibwa okubbira mu takisi\nMwongere okusabira Ssaabasajja - Omulabirizi Luwalira\nPulezidenti waakusooka kusisinkana ababaka ba NRM abalonde aba...\n'Munsonyiwe okubba naye mu saluuni temukyali ssente'\nPoliisi ekutte abagambibwa okubbira mu takisi\nMmengo eraze obw'ennyamivu ku bavubuka abasusse okwenyigira mu bumenyi bw'amnateeka\nOw'emyaka 61 akwatiddwa mu bufere\nAdded 15th June 2019\nPOLIISI ya Kampala Road mu Kampala ekutte abavubuka babiri abagambibwa okubbibwa oluvannyuma lw'omusaabaze okubalumiriza okwagala omubba bweyalinnye Takisi nga agenda bweyogerere.\nAbaakwatiddwa kwabaddeko Umaru Ssekandi 25 ne Arnold Ssennyonyi nga bonna batuuze b'e Mukono era nga bano okukwatibwa kyaddiridde Frank Ssettimba okubalumiriza okumukwata akabadiya mu takisi nga baamusaba abawe ssente.\nOkusiziira ku nsonda mu poliisi zategeezza nti Ssettimba yanyonnyodde nti nga bweyalinnye Taxi nnamba UAY 030V nga adda mu bitundu by'e Bweyogerere kyokka baabadde baakatambulako katono ne batandika okumukanda ssente n'ekyavudde kutandika kulwanagana na Ssennyonyi nga Ssekandi bw'avuga okukkakana abantu kwekutemya ku poliisi eyazze okutaakiriza kwekukwata Ssennyonyi ne Ssekandi abaabadde bagambibwa okuba ababbi.\nBano olwabadde okutuusibwa ku poliisi,Ssettimba n'abalumiriza okwagala okumuttira mu Taxi bamutwaleko ebintu bye omwabadde essimu ne ssente z'ataayogedde muwendo.\nSsettimba olwamaze okukola sitetimenti n'agenda era Ssettimba ne Ssennyonjo ne bongerwayo ku poliisi ya CPS mu Kampala era nga baguddwako omusango gw'obubbi oguli ku fayiro nnamba SD Ref:19/13/06/2019.\nWabula wadde nga bano Ssettimba yabalumirizza bo baamwegaanye ne bategeeza nga bwebaabadde tebannamulaba era ne bategeeza nga ono bweyabadde abawaayiriza wadde nga Ssennyonyo yabadde ajjudde omusaayi ekiraga nti waabaddewo akanyoolagana.\nYe ayogerera poliisi mu Kampala n'emiriraano Luke Owesigire bweyatuukiriddwa ku nsonga eno yategeezezza nga bwebagenda okukola okunoonyereza okuzuula ekituufu ku nsonga zino.\nAbaafuna ebintu ku bbanja ebweru w'eggwa ne balemwa okusasula URA ebayodde\nOkukyala kwa Magufuli owa Tanzania\nGavt. n'era eyongezza omusolo ku mmotoka\nOmulwadde afiiridde mu kkanisa nga bamusabira\nOmuwala eyakattikkirwa ddiguli abazigu bamussizza katayimbwa\nPoliisi yâ€™e Nansana etta etya abaana 2 ne wabulawo awondera?\nMwongere okusabira Ssaabasa...\nOMULABIRIZI w'e Namirembe Wilberforce Kityo Luwalira, akunze Obuganda okwongera okusabira Ssaabasajja Kabaka,...\nPulezidenti waakusooka kusi...\nOmukulembeze w'eggwanga, Yoweri Kaguta Museveni asazeewo okutandika okusisinkana ababaka ba NRM abapya abaakalondebwa...\n'Munsonyiwe okubba naye mu ...\nKINYOZI bamukwatidde mu bubbi n'asaba bamusonyiwe kubanga mu saluuni temuli ssente zimumala kweyimirizaawo....\nBakubye agambibwa okubba mu...\nABAKUNGUBAZI batebuse omubbi agambibwa okulabiriza Bafaaza nga bali mu Mmisa eyawerekedde munnaabwe Fr. Joseph...\n'Munsonyiwe okubba naye mu saluuni te...